Munsyi Dewan Berperanan Besar dalam Memartabatkan Bahasa, Sastera dan Jawi

Untuk mendapatkan maklumat terkini, ikuti kami melalui Telegram

Kuala Lumpur – Munsyi Dewan berperanan besar dalam usaha untuk memastikan dasar bahasa kebangsaan di negara ini terus berlangsung dengan jayanya. Antaranya termasuklah  dalam memupuk penggunaan sistem bahasa yang tepat, cocok, dan sesuai dengan penggunaan tatabahasanya. Demikian antara ucapan YBhg. Prof. Datuk Seri Dr. Awang Sariyan, iaitu Pengerusi Lembaga Pengelola Dewan Bahasa dan Pustaka, ketika merasmikan Majlis Pentauliahan Munsyi Dewan (Bahasa) 2021, 2022 dan Munsyi Dewan (Sastera) 2022 di Balai Seminar Tun Dr. Hamdan Sheikh Tahir, Aras 6, Wisma DBP pada petang tadi.

Majlis ini diadakan sebagai tanda penghargaan dan pengiktirafan DBP atas kejayaan calon-calon yang terpilih untuk ditauliahkan sebagai Munsyi Dewan (Bahasa) dan Munsyi Dewan (Sastera). Penerima Sijil Pentauliahan terdiri daripada tujuh orang Munsyi Dewan (Sastera) 2022, dua orang Munsyi Dewan (Bahasa) 2022 dan 24 orang Munsyi Dewan (Bahasa ) 2021. Mereka yang terlibat adalah dari pelbagai negeri dan latar belakang pendidikan serta pekerjaan seperti penulis puisi, tenaga pengajar, timbalan dekan universiti, wartawan, staf Dewan Bahasa dan Pustaka (DBP) dan lain-lain.

Munsyi Dewan ialah penceramah bahasa Melayu yang dilantik oleh DBP untuk mengendalikan kursus, ceramah dan taklimat bahasa Melayu di sektor awam dan swasta. Peranan ini bermula sejak tahun 1995 dan diteruskan sehingga kini untuk mewujudkan pakar rujuk bahasa Melayu bagi membantu DBP dalam usaha mengembangkan bahasa Melayu. Antaranya termasuklah membantu DBP dalam menjayakan program kebahasaan, kesusasteraan, dan penerbitan pada peringkat daerah, negeri, kementerian, dan jabatan kerajaan serta swasta.

Dalam ucapannya, YBhg. Prof. Datuk Seri Dr. Awang Sariyan berharap agar Munsyi Dewan dapat memberikan komitmen sepenuhnya kepada bahasa, sastera dan Jawi supaya taraf bahasa Melayu sebagai bahasa kebangsaan dapat dimartabatkan dengan jayanya.

Tambah beliau, semua orang harus menghayati dan melibatkan diri dalam kegiatan sastera termasuklah mengikuti program sastera seperti dalam penulisan puisi, cerpen, drama dan sebagainya. Sastera juga perlu dimasyarakatkan kerana sesuatu masyarakat itu tidak mungkin dapat maju tanpa mengangkat sastera.

Sastera juga merupakan wadah dalam menyebarluaskan ilmu dalam pelbagai bidang. Manakala Jawi pula merupakan akar budaya tamadun Melayu dan juga akar tamadun negara. Tulisan Jawi turut menyumbang dalam pembangunan ekonomi negara.

Sementara itu, penerima Sijil Pentauliahan Munsyi Dewan (Bahasa) 2021, iaitu YBrs. Dr. Akhimullah Abdullah, yang merupakan seorang guru di Maktab Rendah Sains MARA (MRSM) bersetuju dengan cadangan YBhg. Prof. Datuk Seri Dr. Awang Sariyan supaya kelas bahasa Melayu diadakan di kawasan Dewan Undangan Negeri (DUN).

Itu satu langkah yang baik untuk memastikan bahasa Melayu dapat dirakyatkan kembali dalam kalangan masyarakat Malaysia termasuklah di peringkat DUN dan Parlimen. Hal ini demikian kerana pada hari ini penguasaan bahasa Melayu dalam kalangan masyarakat itu sendiri agak berkurangan disebabkan oleh desakan daripada bahasa-bahasa asing.

Menurut seorang lagi penerima sijil pentauliahan Munsyi Dewan (Bahasa) 2021, iaitu YBrs. Dr Junaini Kasdan (Ketua Jaminan Kualiti Institut Alam dan Tamadun Melayu, Universiti Kebangsaan Malaysia), setiap wakil rakyat perlu mempunyai kemahiran berbahasa Melayu. Hal ini penting bagi memenangi hati masyarakat kerana mereka perlu menggunakan bahasa yang difahami oleh semua golongan termasuklah warga tua, dewasa, remaja dan kanak-kanak. Jelas beliau:

Kadang-kadang kita dapati bahawa ada dalam kalangan mereka yang sebutannya tidak betul atau penulisan dalam bahasa Melayunya salah termasuklah penggunaan tanda baca yang salah.

Sementara itu, menurut YBrs. Tuan Haji Md. Johari Hasan, iaitu Timbalan Ketua Pengarah (Dasar) DBP, yang turut menjalankan tugas Ketua Pengarah DBP, dalam ucapan alu-aluannya pula menyatakan bahawa Munsyi Dewan adalah digalakkan untuk menjadi ahli Rakan DBP dengan bayaran keahlian hanya sebanyak RM10 sahaja seumur hidup. Beliau turut mencadangkan supaya Bahagian Akademi DBP mengadakan kembali muzakarah atau konvensyen Munsyi Dewan yang sudah beberapa lama tidak diadakan.

Yang turut hadir dalam majlis tersebut ialah YBrs. Puan Fauzilahyatun Mustafa (Pengarah Jabatan Pembinaan Bahasa dan Sastera), ketua-ketua bahagian DBP, para penerima sijil pentauliahan, staf DBP dan para tetamu undangan.


Imbuhan Ke-…-An

Imbuhan apitan ke-…-an merupakan imbuhan yang dapat ditambah pada pelbagai bentuk kata dasar. Hal ini meliputi kata tunggal, kata terbitan, kata majmuk dan kata ganda. Dalam hal ini, imbuhan ke-…-an biasanya membawa pengertian “hal atau keadaan yang terkandung dalam kata dasar”. Sila lihat contoh yang berikut:

Kata Terbitan (kata dasar yang sedia berimbuhan)

Imbuhan ke-…-an dapat ditambah pada kata dasar yang meliputi kata nama, kata kerja, kata adjektif dan kata tugas. Sila lihat contoh yang berikut:

kesalahan, kejelitaan, kesementaraan, keterampilan

kesudahan, kemestian, keengganan, kesatuan

Kata terbitan yang berimbuhan ke-…-an meliputi pelbagai golongan kata, seperti yang berikut:

Ada kata terbitan berimbuhan ke-…-an yang tergolong dalam lebih daripada satu golongan kata. Hal ini bergantung pada konteks penggunaannya dalam ayat yang berkenaan. Sila lihat contoh yang berikut:

Dalam ayat 1a, kata kecurian ialah kata kerja pasif yang membawa maksud “diceroboh masuk oleh pencuri”, manakala dalam ayat 1b, kata kecurian ialah kata nama yang bererti “kehilangan harta benda kerana kena curi”. Dalam ayat 2a, kata ketakutan ialah kata kerja pasif yang membawa maksud “dilanda perasaan takut”, manakala dalam ayat 2b, kata ketakutan ialah kata nama yang mendukung maksud “rasa gentar untuk menghadapi sesuatu yang dianggap membahayakan diri”.

Ada juga kata terbitan dengan imbuhan ke-…-an yang mendukung maksud yang berbeza. Sila lihat contoh yang berikut:

3a.  Kediaman muridnya merisaukan hatinya.

3b.  Kediamannya terletak di pinggir bandar.

Dalam ayat 3a, kata kediaman bererti “keadaan diam atau tidak bercakap”, manakala dalam ayat 3b, kata kediaman bermaksud “tempat tinggal”.

Kata terbitan yang sedia berimbuhan ke-…-an dapat juga menjadi kata dasar bagi kata terbitan lain. Sila lihat contoh yang berikut:

Selain itu, kata terbitan dengan imbuhan ke-…-an dapat juga bergandingan dengan kata peri untuk menghasilkan kata majmuk.  Sila lihat contoh berikut:

Kata terbitan ke-…-an dapat juga menghasilkan bentuk kata yang kompleks dengan mekanisme morfologi yang berlapis-lapis. Sila lihat contoh yang berikut:

berperikemanusiaan tidak tidak berperikemanusiaan

tidak berperikemanusiaan ke-…-an ketidakberperikemanusiaan

Kata ketidakberperikemanusiaan sepatutnya ditulis sebagai kata ketidakberperikemanusiaanan kerana kata dasarnya ialah tidak berperikemanusiaan dan imbuhannya ialah ke-…-an.  Maksud kata tersebut ialah “hal atau keadaan tidak berperikemanusiaan”. Walau bagaimanapun, bentuk -an pada imbuhan ke-…-an telah digugurkan kerana kata kemanusiaan sudah sedia berakhir dengan bentuk -an.  Hal ini selari dengan kata memberi yang menjadi kata memberi selepas bentuk -i pada imbuhan mem-…-i digugurkan (Tatabahasa Dewan Edisi Ketiga, 2015:207).  Dengan itu, terhasillah kata ketidakberperikemanusiaan yang mengandungi 25 huruf dan 25 bunyi, iaitu antara kata bahasa Melayu yang terpanjang.


Masyarakat Jepun Mempelajari Bahasa Melayu sebagai Bahasa Kedua

Untuk mendapatkan maklumat terkini, ikuti kami melalui Telegram

Kuala Lumpur – Bahasa Melayu merupakan bahasa antarabangsa yang turut dipelajari sebagai bahasa kedua oleh masyarakat luar termasuklah masyarakat di Jepun. Sehubungan dengan itu, bagi mengetahui sejarah perkembangan bahasa Melayu di Jepun, Persatuan Pengajian Jepun Malaysia (MAJAS) dan Yayasan Jepun, dengan kerjasama Universiti Malaya dan Persatuan Penulis Nasional Malaysia (PENA), menganjurkan Syarahan Umum MAJAS yang bertajuk “Sejarah Perkembangan Bahasa Melayu di Jepun“. Syarahan ini disampaikan oleh Profesor Universiti Nanzan, Jepun, iaitu Prof. Dr. Mikihiro Moriyama melalui aplikasi Zoom pada pukul 9.00 pagi tadi.

Menurut beliau, orang Jepun mula mempelajari bahasa Melayu pada akhir abad ke-19, manakala sekolah yang memulakan pengajaran mata pelajaran Bahasa Melayu dan menerbitkan buku bahasa Melayu pula bermula pada awal abad ke-20.

Beliau turut mengupas tentang permulaan pembelajaran bahasa Melayu pada peringkat awal, semasa Perang Dunia Kedua dan pembelajaran bahasa asing dan bahasa ibu.

Permulaan pembelajaran bahasa Melayu di Jepun adalah dengan penerbitan buku percakapan bahasa Melayu pertama yang berjudul Taiyaku Mago Kaiwa Hen, yang disusun oleh Otohiko Takaoka dan buku pelajaran pertama, iaitu Shinpen Marai-go Dokusyu yang disusun oleh Gisaburo Yamamichi pada tahun 1912. Orang Jepun mula mempelajari bahasa Melayu kerana mahu berdagang di daerah selatan.

Menurutnya lagi, orang Jepun mula belayar ke benua Asia Tenggara khususnya ke Semenanjung Melayu dan Kepulauan Hindia Belanda setelah Pemerintahan Shogun Tokugawa berakhir pada tahun 1968 kerana pemerintah Jepun mula menjadi negara terbuka pada masa tersebut.

Peningkatan ekonomi antara Jepun dengan negara luar memerlukan masyarakatnya mempelajari pelbagai bahasa termasuklah bahasa Melayu. Pada tahun 1908, pemerintah Jepun membuka Program Intensif Bahasa-bahasa Timur di Akademi Bahasa-bahasa Tokyo. Pada tahun yang sama, Kursus Bahasa Melayu juga dibuka di daerah Tokyo. Akademi bahasa ini akhirnya berkembang menjadi universiti di Jepun.

Tambah beliau, pada tahun 1921, sekolah yang menyediakan pembelajaran bahasa asing termasuklah Program Bahasa Melayu dibuka di Osaka oleh pemerintah Jepun. Semasa zaman tersebut, terdapat dua buah sekolah tinggi di daerah Tokyo dan dua buah sekolah tinggi di Kansai, Osaka, yang menawarkan mata pelajaran Bahasa Melayu dan bahasa Jepun semasa permulaan pembelajaran.

Bahasa Melayu di Semenanjung Melayu diajarkan kepada orang Jepun disebabkan oleh faktor perdagangan dan perniagaan mereka di Semenanjung Melayu. Antara guru yang mengajar subjek Bahasa Melayu di Akademi Bahasa-bahasa Tokyo pada masa tersebut ialah Ibrahim Ahmad, Ahmad Ambac, Bachik Wan Chik, Ibrahim Pachee dan Abdul Rani Haji Abdullah. Antara guru-guru tersebut, Bachik Wan Chik merupakan tokoh yang paling berjasa dalam hal pembelajaran bahasa Melayu di Jepun.

“Pembelajaran Bahasa Melayu semasa Perang Dunia Kedua di Jepun berubah daripada bahasa Melayu Semenanjung kepada bahasa Melayu di Hindia Belanda. Pada tahun 1941 hingga tahun 1945, banyak orang Jepun yang mula mempelajari bahasa Melayu dan didorong oleh keperluan perang yang mendadak,” jelasnya.

Tambahnya lagi, bahasa Melayu dipelajari pada masa tersebut demi kemakmuran Asia Raya dan kejayaan penjajahan Jepun. Semua orang Jepun harus menyumbang demi kemenangan perang dan hubungan antara orang Jepun dengan Asia Tenggara juga telah berubah daripada berkawan kepada penjajahan.  Pada masa ini, orang Jepun sendiri mula menjadi tenaga pengajar Bahasa Melayu seperti Sumitaka Asakura.

Tambahnya lagi, setelah berakhirnya Perang Dunia Kedua, pembelajaran bahasa Melayu mengalami zaman suram selama lebih kurang 20 tahun. Keadaan ini juga dapat dilihat dengan jumlah penerbitan pelajaran dan kamus bahasa Melayu yang kurang pada masa itu.

“Bahasa Inggeris menjadi mata pelajaran yang paling penting pada masa ini dan bahasa Eropah yang lain seperti bahasa Perancis, Jerman dan Sepanyol juga diajarkan di peringkat universiti sama seperti bahasa Melayu,” katanya.

Bahasa ibunda atau bahasa pertama sebenarnya merupakan semangat bangsa itu sendiri yang perlu dipelajari secara bersungguh-sungguh dan tidak boleh diabaikan. Bahasa kedua dan ketiga pula boleh dipelajari bagi tujuan komunikasi.

Beliau turut menyatakan bahawa bahasa menunjukkan bangsa kerana bahasa mempunyai kaitan yang erat dengan identiti dan jati diri bangsa. Masyarakat dan pemerintah Jepun tetap mengutamakan pengajaran bahasa Jepun di samping mengembangkan pengajaran bahasa asing terutamanya bahasa Inggeris.

Demikian antara penerangan menarik yang disampaikan oleh Prof. Dr. Mikihiro Moriyama selama lebih kurang sejam. Selain melalui aplikasi zoom, syarahan umum ini juga boleh ditonton melalui Facebook, Asia Timur, https://www.facebook.com/100079955860588/videos/1504751293368212.


Betulkan yang Salah, Biasakan yang Betul

Apabila kita ke pasar untuk membeli barang keperluan dapur, biasanya kita akan membeli pelbagai jenis barang. Hal ini berlaku demikian kerana setiap ahli keluarga kita sudah tentu mempunyai keperluan dan kehendak yang berbeza. Selain itu, kita harus memastikan keseimbangan khasiat makanan sentiasa menjadi keutamaan.

Selepas penat membuat pilihan dan pembelian, sudah pasti bakul atau beg kita penuh berisi dengan pelbagai jenis belian. Dari segi sayur-sayuran, kita mungkin sudah membeli sawi, kailan, kacang buncis, kacang bendi, dan yang sebagainya.

Kalau kita renungi sejenak, adakah bentuk kata atau frasa yang betul ialah  sebagainya atau yang sebagainya? Cuba kita analisis ayat ini:

Apabila ayat majmuk gabungan tersebut (ayat 1) dipisahkan kepada lima buah ayat tunggal (kelompok ayat 2), kita akan nampak bahawa bentuk ayat 2e adalah kurang sempurna. Hal ini dikatakan demikian kerana kata membeli merupakan kata kerja transitif, dan harus diikuti oleh objek kata nama atau frasa nama. Namun demikian, dalam ayat 2e, kata sebagainya ialah binaan kata sendi nama sebagai dengan kata ganti diri pihak ketiga -nya. Maksudnya sama seperti seumpamanya, sepertinya dan seperti itu. Bentuk sedemikian hanya dapat menjadi unsur penerang dalam frasa nama (kelompok ayat 3), bukannya frasa nama (kelompok ayat 4). Sila lihat contoh yang berikut:

3a.  Baju sebagainya tidak sesuai untuk cuaca kita.

3b.  Baju seumpamanya tidak sesuai untuk cuaca kita.

3c.  Baju sepertinya tidak sesuai untuk cuaca kita.

3d.  Baju seperti itu tidak sesuai untuk cuaca kita.

4a.  *Sebagainya tidak sesuai untuk cuaca kita.

4b.  *Seumpamanya tidak sesuai untuk cuaca kita.

4c.  *Sepertinya tidak sesuai untuk cuaca kita.

4d.  *Seperti itu tidak sesuai untuk cuaca kita.

5a.  Yang sebagainya tidak sesuai untuk cuaca kita.

5b.  Yang seumpamanya tidak sesuai untuk cuaca kita.

5c.  Yang sepertinya tidak sesuai untuk cuaca kita.

5d.  Yang seperti itu tidak sesuai untuk cuaca kita.

Dalam kelompok ayat 4, rangkaian kata sebagainya bukan frasa nama dan tidak dapat menjadi subjek ayat. Dalam kelompok ayat 5 pula, rangkaian kata yang sebagainya merupakan frasa nama yang telah digugurkan inti seperti kata baju. Oleh itu, rangkaian kata yang sebagainya dapat menjadi subjek ayat. Hal ini bererti bahawa ayat 1 harus ditulis dengan rangkaian kata yang sebagainya supaya binaan ayatnya sempurna. Sila lihat contoh yang berikut:

Bagaimanakah pula dengan kata lain-lain?  Sila lihat contoh ayat yang berikut:

Kata lain merupakan kata adjektif. Apabila kata adjektif digandakan, golongan katanya masih adjektif, dan bukan kata nama. Sila kita bandingkan ayat yang berikut:

9a.  Saya membeli barang yang murah-murah.

9b.  Saya membeli barang yang lain-lain.

Dalam kelompok ayat 8, kata murah dan lain merupakan kata adjektif yang menghuraikan kata nama barang. Dalam kelompok ayat 9, kata ganda murah-murah dan lain-lain tetap merupakan kata adjektif, tetapi mendukung maksud jamak. Oleh itu, kata murah-murah dan lain-lain bukan kata nama.

Dengan hal demikian, kita dapat memisahkan ayat 6 kepada lima buah ayat tunggal, seperti yang berikut:

Sama seperti contoh kata sebagainya, kata lain-lain tidak dapat menjadi subjek ayat seperti frasa yang lain-lain. Sila lihat contoh yang berikut:

Oleh sebab kata lain-lain bukan kata nama, kata itu tidak dapat menjadi objek yang mengikuti kata kerja transitif. Bentuk yang betul ialah frasa nama yang lain-lain. Oleh itu, ayat 7 harus ditulis semula seperti yang berikut:

Sebagai kesimpulannya, walaupun bentuk dan sebagainya, dan bentuk dan lain-lain sudah biasa kita gunakan, kita tetap harus beralih kepada bentuk dan yang sebagainya dan bentuk yang lain-lain agar binaan ayat kita utuh lagi sempurna.


Mampukah Aplikasi TikTok Melahirkan Pencinta Bahasa Melayu?

Untuk mendapatkan maklumat terkini, ikuti kami melalui Telegram

Keghairahan mengejar bahasa asing sudah menjadi suatu perlumbaan bagi generasi kini agar dipandang tinggi oleh masyarakat. Ada segelintir daripadanya merasakan bahawa bahasa asing perlu diberi penekanan berbanding dengan bahasa ibunda negara. Bukanlah untuk menidakkan kepentingan bahasa asing sebagai gedung ilmu tetapi tidakkah dengan perasaan sedemikian seolah-olah kita menghina, mengeji dan mencaci bahasa sendiri?

Jika ditelusuri, kehadiran aplikasi TikTok secara realitinya mampu membawa perubahan yang horizontal dalam aspek meningkatkan nilai bahasa ibunda. Hingga awal tahun 2022, statistik pengguna TikTok yang berumur 18 tahun ke atas di Malaysia telah mencapai 14.59 juta orang pengguna. Data ini menunjukkan bahawa sebanyak 48.23 peratus populasi pengguna media sosial merupakan pengguna aplikasi TikTok.

Justifikasi pemilihan aplikasi TikTok sebagai medium media sosial ketiga tertinggi di Malaysia atas sebab kemampuan aplikasi ini dalam melonjakkan tontonan atau view sesuatu video menggunakan algoritma sehingga tular. Menyedari hakikat ini, TikTok merupakan aplikasi baharu yang mampu menjadi platform untuk mengangkat bahasa Melayu agar terus dicintai dan diresapi dalam setiap jiwa manusia.

Apakah yang dimaksudkan dengan algoritma TikTok? Secara amnya, algoritma boleh didefinisikan sebagai suatu set arahan atau prosedur dalam menyelesaikan masalah. Dalam konteks media sosial, algoritma digunakan sebagai kayu ukur kekerapan hasil carian setiap pengguna. Sekiranya pengguna tersebut menyukai kandungan video masakan, maka hasil carian yang berikutnya akan serupa secara terus-menerus. Oleh itu, analogi perkara ini digunakan oleh aplikasi TikTok agar kepuasan pengguna mampu ditingkatkan secara drastik.

Impaknya boleh dilihat dari mata kasar, iaitu para pencipta kandungan video akan memilih aplikasi TikTok untuk memuat naik video mereka agar mudah tular dan mendapat sambutan yang tinggi daripada pengguna lain. Timbul persoalan, adakah dengan kuasa algoritma TikTok ini mampu melahirkan pencinta bahasa Melayu?

Persepsi masyarakat pada hari ini sebahagiannya tidak endah akan nilai bahasa Melayu. Namun begitu, ada juga yang kuat pedomannya untuk mengangkat semula bahasa Melayu agar dipandang tinggi serta dihormati asal usulnya yang pernah menjadi bahasa kegemilangan dan lingua franca. Contohnya, pencipta kandungan video yang terkenal dengan kepetahan berbahasanya, iaitu Zhiddin Aziz, merupakan seorang pempengaruh yang cekal memartabatkan bahasa Melayu di aplikasi TikTok. Bermula dengan kandungan video perkongsian ceritanya yang memperoleh markah penuh bagi ujian lisan Bahasa Melayu sehingga diheret ke Pejabat Pendidikan Daerah telah menjadi titik mula beliau mendapat pengikut yang sehingga kini mencecah hampir 600 000 orang pengikut.

Kevariasian kandungan idea yang dibawa oleh Zhiddin Aziz dalam mengangkat nilai bahasa Melayu telah banyak menambat hati pengikut daripada pelbagai kaum. Perkara ini sewajarnya dilihat dengan berpaksikan teknologi, iaitu bahasa Melayu akan terus mampu diangkat martabatnya dengan semangat juang yang tinggi oleh penuturnya.

Kenyataan bahawa bahasa Melayu sebagai bahasa perpaduan wajar diteliti oleh setiap kaum yang berada di negara ini. Individu yang bergelar rakyat Malaysia perlu menyedari bahawa tanggungjawab mempelajari dan fasih bertutur dalam bahasa Melayu harus digalas sepenuhnya. Berada dalam situasi apa-apa pun, rakyat Malaysia harus berbangga bertutur dalam bahasa Melayu. Bukan hanya sekadar mengaku diri sebagai rakyat di negara bertuah ini, namun hakikatnya ada empunya diri yang masih tidak fasih bertutur bahasa Melayu.

Sebagai contoh, isu ini juga sering kali dilihat ketika di pasar tani, iaitu orang Melayu sendiri yang menggunakan bahasa pasar untuk berkomunikasi dengan kaum lain. Misalnya, “Uncle, wa mau sayur itu dua ikat”. Komunikasi seperti ini acap kali digunakan sehingga kita tidak sedar bahawa nahu bahasa ibunda kita telah diporak-perandakan. Namun begitu, dengan kehadiran aplikasi TikTok, kita mulai sedar bahawa masih banyak rakyat Malaysia yang terdiri daripada pelbagai etnik yang mampu bertutur dalam bahasa Melayu dengan baik berserta tepat nahunya.

Pencipta kandungan video, Dr. Malar atau nama sebenarnya, Malar Santhi Santherasegapan juga merupakan seorang rakyat Malaysia berbangsa India yang bergiat aktif dalam mencipta kandungan video yang berunsurkan hal kesihatan di TikTok. Video beliau memberikan maklumat mengenai tema pakaian Bollywood itu telah mendapat perhatian oleh segenap lapisan masyarakat kerana kekaguman terhadap kepetahannya berbahasa Melayu. Dr. Malar yang kini telah diikuti oleh 200 000 orang pengikut masih aktif menghasilkan video berinformasi dengan menggunakan bahasa Melayu standard.

Tidak ketinggalan juga Wee Yun Nee atau lebih dikenali sebagai Mekyun di TikTok, yang menghasilkan kandungan video yang berkisarkan sudut pandangan daripada pelbagai situasi sambil berceloteh menggunakan dialek Kelantan telah menjadi tumpuan orang ramai. Ada yang mencadangkan agar kedua-dua individu ini diangkat menjadi ikon masyarakat India dan Cina dalam usaha memartabatkan bahasa Melayu.

Bukan untuk menafikan keadaan yang berlaku pada hari ini tetapi rakyat Malaysia itu sendiri yang mewujudkan keterpaksaan dalam mempelajari bahasa Melayu. Tambah-tambah lagi apabila bahasa ini dijadikan subjek wajib dalam peperiksaan dan syarat lulus bagi mendapatkan sijil. Oleh itu, zaman teknologi yang semakin pesat inilah yang telah membantu membuka ruang dan peluang dalam mengobarkan semula kekuatan bahasa Melayu dengan penggunaan media aplikasi TikTok.

Penggunaan bahasa Melayu sebagai bahasa kebangsaan kini kian terbatas dek halangan daripada ideologi pemikiran kuno yang mengatakan bahawa bahasa Melayu ialah bahasa yang rendah tarafnya dan tidak setanding dengan bahasa asing lain. Berpijaklah di bumi yang nyata bahawa bahasa inilah yang mampu membentuk sesebuah identiti negara ini. Ironinya ketika pelancong asing datang ke negara ini, adakah wajar kita berkomunikasi menggunakan bahasa asing dengan mereka? Tepuk dada tanyalah isi hati. Sikap yang sedemikian rupalah yang menyebabkan bahasa Melayu semakin ditindas dan diabaikan penggunaanya dalam komunikasi harian. Ada yang berbangga menggunakan bahasa lain seolah-olah bahasa ibunda sendiri seperti tiada nilai. Inikah yang dikatakan kesanggupan dalam membela maruah bahasa ibunda? Realiti ini sungguh menyakitkan.

Selain itu, pemuda tampan yang dikenali sebagai Kouji merupakan pencipta kandungan video TikTok yang berasal dari Jepun dan fasih berbahasa Melayu dalam setiap kandungan videonya. Yang menariknya, kandungan idea yang dibawa oleh Kouji berteraskan makanan di Malaysia. Jumlah pengikutnya yang hampir mencecah 400 000 orang menjadikan setiap video Kouji mendapat sambutan yang hangat dan mudah tular dalam “For your page” TikTok. Celotehnya yang mengkritik makanan di Malaysia menggunakan bahasa Melayu telah menarik tumpuan orang ramai untuk memberikan tanda suka pada setiap kandungan videonya. Hal ini jelas menunjukkan bahawa individu yang bukannya penutur jati bahasa Melayu sendiri sangat berbangga dan mampu bertutur dalam bahasa Melayu.

Kita yang sebagai penutur jati bahasa ini sudah semestinya berkali-kali berasa megah dan bangga akan kekuatan bahasa Melayu. Kefasihan Kouji berbahasa Melayu telah membuka mata banyak pihak bahawa bahasa Melayu mempunyai nilai yang sangat tinggi dalam melahirkan identiti bangsa. Bahkan, semakin banyak orang asing yang akan berminat untuk mempelajari bahasa Melayu dan sekali gus mampu menjadikan bahasa ini bersifat universal.

Kata orang, “Tak kenal maka tak cinta, bila dah kenal terjatuh lalu tercinta“. Mempelajari bahasa dan mengangkat sesuatu nilai bahasa mudah untuk dilaksanakan apabila diri mempunyai kesetiaan dan kecintaan yang tinggi terhadap bahasa. Peredaran dunia yang semakin maju berpaksikan teknologi telah menjadi cabaran utama dalam memartabatkan bahasa ibunda negara ini. Namun jika pandai mencari ruang, kepesatan teknologi inilah menjadi peluang mengangkat nilai bahasa Melayu, seterusnya mampu memartabatkannya dan melahirkan para pencinta bahasa. Bahasa Melayu merupakan aset negara yang perlu dijaga rapi agar tidak lapuk ditelan zaman. Hilangnya bahasa Melayu, maka hilanglah jati diri bangsa. Maka itu, apakah makna sebuah bangsa jika tiada bahasa yang menjadi identiti keagungan?

Realiti penggunaan TikTok pada hari ini adalah untuk penyebaran informasi secara pantas, perniagaan serta hiburan. Jika ditelusuri aplikasi ini secara mendalam, banyak manfaat yang boleh dikecapi dalam hal yang melibatkan peningkatan nilai bahasa Melayu. Banyak golongan pempengaruh yang mula sedar bahawa medium inilah yang wajar dijadikan pilihan untuk menyebarluaskan kepentingan bahasa Melayu serta mengangkat semula martabat bahasa Melayu untuk dijulang dengan lebih tinggi. Pemerkasaan bahasa Melayu terutamanya oleh golongan generasi Z di aplikasi TikTok harus diberi perhatian kerana golongan inilah yang bakal menjadi pelapis legasi pencinta bahasa Melayu yang seterusnya agar tidak tenggelam oleh ideologi pemikiran kuno yang mengatakan betapa rendahnya martabat bahasa Melayu.


Peribahasa Melayu Mendidik Lidah yang Tidak Bertulang

Untuk mendapatkan maklumat terkini, ikuti kami melalui Telegram

Selamat menyambut tahun baharu 2023. Kita sudah melalui tahun 2022 dengan seribu pengalaman yang manis mahupun pahit, tetapi perjuangan memperkasakan bahasa Melayu tidak pernah usai dan tetap teguh melangkah. Sudah tentu pada tahun baharu ini, setiap daripada kita akan mempunyai senarai azam yang ingin dicapai. Penulis juga mengharapkan agar perkongsian di Cetusan Minda sepanjang tahun 2022 memberikan manfaat kepada semua khususnya untuk pembangunan minda, emosi dan rohani.

Pada kali ini, penulis memulakan penulisan dengan perkongsian tentang peribahasa Melayu sebagai objek utama perbincangan. Mengapakah peribahasa? Hal ini kerana peribahasa merupakan gedung penciptaan dan penggayaan bahasa yang produktif dan tidak berputusan hingga kini ibarat pepatah, “Tak lapuk dek hujan dan tak lekang dek panas”.  Satu perkara penting yang perlu diketahui ialah peribahasa Melayu telah diangkat sebagai Warisan Budaya Tak ketara Negara pada tahun 2015 (https://www.heritage.gov.my/index.php/objek/objek-warisan-tidak-ketara), sekali gus pada masa yang sama turut mengangkat martabat bahasa Melayu.

Peribahasa Melayu merangkumi simpulan bahasa, bidalan, perbilangan dan perumpamaan. Menurut Izani Daud (2001), peribahasa adalah suatu gambaran secara berkias dan berseni yang digunakan untuk mendidik masyarakat manakala Zaʻba (2002) pula menyatakan bahawa peribahasa ialah segala susunan cakap pendek yang telah melekat di mulut orang ramai semenjak beberapa lama oleh sebab sedap dan bijak perkataannya.

Berkesinambungan daripada pendapat di atas, kata kunci utama yang menggambarkan peribahasa Melayu ialah berkias, berseni, sedap dan bijak. Jika dirangkumi semua kata kunci ini dapat menunjukkan bahawa pemilihan diksi pada peribahasa Melayu dilakukan dengan cermat, kreatif, dan serasi pada ujaran pengucap dan mudah diterima oleh halwa telinga pendengar. Perkataan yang dipilih mewakili kehalusa dan kesopanan tetapi ada unsur ketegasan bagi memperlihatkan variasi landskap bahasa Melayu yang seiring dengan pemikiran masyarakat pendukungnya.

Abdullah Hassan (1993) pula menyatakan bahawa peribahasa ialah sejenis bahasa kiasan. Hal ini mengesahkan bahawa sifat penyampaiannya berlapik-lapik ataupun tersirat. Penggunaan unsur flora seperti pokok dan daun, fauna seperti ikan, dan ayam, dan cakerawala seperti bulan dan matahari adalah sebagai perlambangan dan penggantian sikap berterus terang untuk berinteraksi erat dengan masyarakat. Misalnya, “Baik membawa resmi ayam betina supaya tidak ada bencana” yang membawa maksud jika mengamalkan sikap rendah hati akan membawa pada kebaikan diri.

Pengadunan unsur ini turut diseimbangkan dengan keberagaman istilah bagi memperlihatkan elemen ketenteraman emosi dan kematangan akal yang dibina oleh penciptanya untuk menyampaikan sesuatu maksud. Kepekaan ini bertujuan agar peribahasa Melayu mudah menelusuri masuk sebagai model panduan kehidupan masyarakat. Hal ini kerana tujuan utama peribahasa Melayu adalah untuk mendidik masyarakat dengan menyisipkan teguran, nasihat dan sindiran. Hal ini dilakukan dengan cara berhemah bagi memastikan ungkapan yang diujarkan tidak sampai menjatuhkan air muka dan menimbulkan kebencian kepada orang lain. Justeru itu, inti makna peribahasa perlu difahami dengan teliti agar tidak mendatangkan kemudaratan kepada pihak yang dituju seperti “Siapa makan cili, dialah berasa pedas”.

Keestetikaan peribahasa Melayu yang terletak pada penyusunan bahasanya menjadi lebih bermakna kerana dihadirkan dengan tema yang pelbagai. Terdapat tema khusus buat ibu bapa yang menjadi tiang pembangunan sahsiah dan gedung ilmu bagi anak-anak. Contohnya, “Bagai menatang minyak yang penuh”, “Bapa borek anak rintik”, dan “Ke mana tumpahnya kuah kalau tak ke nasi”, yang mengutarakan persoalan curahan kasih sayang yang perlu berpada-pada dalam mendidik anak dan ibu bapa juga dituntut menjadi suri teladan terbaik.

Di samping itu,  “Tuah yang disembah, junjung yang dipanjat”, “Dianjung seperti payung, diambak seperti kasur” dan “Matahari itu, gunung dan lembah sama diterangi” ditujukan kepada seorang pemimpin yang adil dalam melaksanakan tanggungjawab sementara peribahasa Melayu yang berbunyi “Raja adil raja disembah, raja zalim raja disanggah” pula ditujukan khas kepada pemimpin yang zalim.

Tidak ketinggalan juga, peribahasa Melayu yang ditujukan kepada para gadis sebagai kawalan sosial. Misalnya, “Takkanlah perigi yang mencari timba” dan “Darah manis”. Selain itu, terdapat juga peribahasa Melayu yang digunakan untuk golongan pelajar dan juga golongan usahawan sebagai meningkatkan motivasi seperti “Bara yang digenggam biar sampai jadi arang” dan “Kalau tidak dipecahkan ruyung, manakan dapat sagunya”. Manakala tema yang bersifat umum adalah seperti “Malu bertanya sesat jalan”, “Sediakan payung sebelum hujan”, “Kerana mulut badan binasa”, dan “Bulat air kerana pembentung, bulat manusia kerana muafakat”.

Apakah peribahasa Melayu masih relevan digunakan pada masa ini? Jika disoroti kehidupan sofistikated masyarakat dan percampuran dengan pelbagai bangsa dari luar negara sedikit banyak telah mengubah corak bahasa dan budaya Melayu yang menyebabkan sikap berterus terang lebih penting daripada menjaga perasaan orang lain. Alasan yang diwajarkan dengan situasi ini ialah jika menggunakan perkataan berlapik akan sukar difahami, membuang masa dan terpaksa memerah otak, memikirkan mesej yang disampaikan.

Falsafah “Jangan mudah terasa hati” menjadi keutamaan sedangkan perkataan yang diujarkan telah mencalarbalarkan hati pendengar dan dikhuatiri akan membawa malapetaka kepada pembicara. Memang benar, lidah tidak bertulang tetapi pencipta peribahasa Melayu sudah memberikan teguran awal dengan mengutarakan frasa “Kerana mulut badan binasa” yang menekankan pengawasan pertuturan semasa berbicara.

Selain itu, peribahasa Melayu kini juga dilihat bersifat eksklusif apabila penggunaannya terhad pada sesuatu majlis keramaian dan juga digunakan semasa membuat karangan bahasa Melayu. Timbul persoalan di sini, adakah takat itu sahaja kelebihan peribahasa Melayu yang diperoleh pada masa ini? Hal ini perlu dibahaskan dengan lebih mendalam dengan menganjurkan program seperti perdebatan terbuka untuk mengetahui kedudukan peribahasa Melayu sebagai warisan bahasa.

Peribahasa Melayu yang dijelmakan menerusi pemerhatian dan pengalaman terhadap persekitaran tidak perlu disekat perkembangannya kerana membentangkan kebenaran kehidupan. Bahasa yang digunakan sebagai kritikan sosial adalah untuk memberikan peringatan agar tidak “Terhantuk baru terngadah”, iaitu setelah mendapat kesukaran atau kepayahan baru hendak beringat.

Walau bagaimanapun, usaha terus-menerus yang dilakukan oleh penyelidik dan pendidik dalam memberikan pemahaman secara komprehensif tentang peribahasa Melayu harus diberi pujian. Pelbagai inovasi berbentuk teknologi juga telah dicipta seperti Kamus Peribahasa Melayu Digital oleh Universiti Kebangsaan Malaysia, sIMBAS (Imbas Simpulan Bahasa) yang diusahakan oleh Institut Pendidikan Guru Kampus Dato’ Razali Ismail dan DeSiR (De (Definisi), Si (Situasi) dan R (Rasional)) oleh Cikgu Haslindar Nor Ismail, di samping bahan bercetak seperti Haiwan dalam Peribahasa Melayu, dan Kamus Peribahasa Melayu–Mandarin, terbitan Dewan Bahasa dan Pustaka.

Ruangan khas melalui program di radio ataupun rancangan “Bicara Peribahasa Melayu” perlu diadakan di institusi yang dipertanggungjawabkan agar peribahasa Melayu dapat dihayati oleh generasi kini dan pada masa yang sama dapat  membetulkan permainan bahasa canggung oleh generasi muda yang kreatif seperti “Di mana ada kemahuan, di situ ada highway” atau “Harapkan pagar, pagar tak boleh diharap” kepada peribahasa Melayu yang lazim diujarkan, iaitu “Di mana ada kemahuan, di situ ada jalan”, dan “Harapkan pagar, pagar makan padi”.

Selain itu, bengkel dan pertandingan mencipta peribahasa Melayu juga perlu diadakan untuk mempertingkat penguasaan perbendaharaan kata dan maknanya. Dengan usaha kecil ini diharapkan agar wacana kebahasaan yang penuh keindahan ini terus terpelihara dan menjadi rujukan untuk mendidik diri dan masyarakat.

“Kalau asal benih yang baik, jatuh ke laut menjadi pulau.”

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Penggandaan Kata Nama Majmuk

Untuk mendapatkan maklumat terkini, ikuti kami melalui Telegram

Kata majmuk ialah rangkaian dua kata atau lebih yang mendukung makna yang khusus atau tersendiri. Hal ini bererti bahawa kata majmuk mempunyai kesatuan (unity) yang utuh, dan biasanya tidak boleh diselangi oleh kata hubung seperti yang, dan,  dan atau. Sila lihat contoh yang berikut:

Dalam ayat 1a, 2a dan 3a, kata majmuk bunga teratai, kerusi urut dan hutan dara merupakan kata majmuk kerana mendukung maksud khusus. Dalam ayat 1b, 2b dan 3b pula, rangkaian kata bunga merah, kerusi meja dan hutan rimba merupakan frasa kerana kata hubung yang, dan, atau atau boleh diselitkan di antara unsurnya tanpa menjejaskan maksud frasa itu.

Kata majmuk dengan struktur binaan kata nama + kata adjektif tidak boleh diselitkan dengan kata hubung yang. Ada juga kata majmuk yang akan bertukar untuk menjadi frasa jika diselitkan dengan kata hubung yang. Sila lihat contoh yang berikut:

5b.  Kereta yang kebal itu menjadi rebutan ramai.

Dalam ayat 4a, kerusi malas (easy chair) ialah kata majmuk dan tidak boleh diselitkan dengan kata hubung yang, seperti dalam ayat 4b. Dalam kelompok ayat 5, kata majmuk kereta kebal (tank) dalam ayat 5a akan menjadi frasa jika diselitkan dengan kata hubung yang, seperti dalam ayat 5b.  Dalam ayat 6a, kata majmuk orang tua (parents) bererti “ibu bapa”, tetapi dalam ayat 6b, orang (yang) tua itu ialah frasa.

Bagaimanakah kata majmuk dapat digandakan? Apakah pertimbangan yang harus kita ambil kira? Sila lihat contoh yang berikut:

7a.  Setiausaha-setiausaha yang baharu telah dilantik.

7b.  Suruhanjaya-suruhanjaya telah ditubuhkan.

7c.  Jawatankuasa-jawatankuasa itu mula bermesyuarat.

7d.  Tandatangan-tandatangan tertulis dengan jelas.

8a.  *Kerjasama-kerjasama rakyat sangat diperlukan.

8c.  *Warganegara-warganegara Malaysia harus bersatu.

8d.  “Bumiputera-bumiputera semakin maju.

Dalam kelompok ayat 7, kata majmuk serangkai setiausaha, suruhanjaya, jawatankuasa dan tandatangan boleh digandakan kerana merupakan pihak atau perkara yang dapat dibilang (countable). Dalam ayat 8a dan 8b, kata majmuk kerjasama dan tanggungjawab tidak boleh digandakan kerana merupakan kata nama abstrak tidak berbilang. Dalam ayat 8c dan 8d, kata majmuk warganegara dan bumiputera tidak boleh digandakan kerana merupakan kata nama kolektif atau kelompok.

Ada kalanya penggandaan kata majmuk bergantung pada konteks penggunaan. Sila lihat contoh yang berikut:

9b.  Matahari-matahari itu bersinar dengan garangnya.

Dalam ayat 9a, kata majmuk matahari tidak boleh digandakan kerana dalam sistem suria kita, hanya terdapat satu matahari. Walau bagaimanapun, kata  majmuk matahari dalam ayat 9b boleh digandakan bagi sistem suria lain yang mempunyai lebih daripada satu matahari.

Bentuk ganda bagi kata majmuk rangkaian kata bebas dan kata majmuk kiasan menampakkan kelainan. Sila lihat contoh yang berikut:

10a.  Anak-anak ayam itu merebut makanan.

10b.  *Anak ayam-anak ayam itu berebut makanan.

11a.  Kaki botol-kaki botol itu tidur di kaki lima.

11b.  *Kaki-kaki botol itu tidur di kaki lima.

Bagi kelompok ayat 10, kata majmuk rangkaian kata bebas anak ayam yang berganda ialah anak-anak ayam, iaitu ada sempang yang menghubungkan kata anak, sebagai intinya. Dalam kelompok ayat 11, kata majmuk kiasan atau simpulan bahasa kaki botol bererti “orang yang suka minum minuman keras”. Oleh itu, tanda sempang harus diletakkan di antara kata majmuk kaki botol, bukan di antara kata kaki.

Bagi kata majmuk yang unsur-unsurnya tidak disusun mengikut hukum D-M (unsur yang diterangkan mendahului unsur yang menerangkannya), seluruh kata majmuk harus digandakan. Sila lihat contoh yang berikut:

12a.  *Ibu-ibu pejabat kerajaan negeri itu sudah dipindahkan.

12b.  Ibu pejabat-ibu pejabat kerajaan negeri sudah dipindahkan.

12c.  Ibu pejabat kerajaan negeri sudah dipindahkan.

12d.  Semua/Banyak ibu pejabat kerajaan negeri sudah dipindahkan.

Kata majmuk ibu pejabat disusun dengan meletakkan kata penerang ibu yang bererti “utama” di hadapan kata inti pejabat. Oleh itu, seluruh kata majmuk itu harus digandakan. Pilihan lain ialah kita menggunakan kata majmuk ibu pejabat (ayat 12c), kerana kata majmuk itu dapat juga mendukung maksud jamak. Satu lagi pilihan ialah kita menggunakan kata bilangan tak tentu seperti semua atau banyak (ayat 12d).

Bagi kata nama majmuk yang berpangkalkan kata kerja, seluruh kata majmuk harus digandakan. Sila lihat contoh yang berikut:

13b.  Temu ramah-temu ramah telah diadakan.

14b.  Ulang kaji-ulang kaji akan dibuatnya.

Dalam kelompok ayat 13 dan 14, semua unsur dalam kata nama majmuk temu ramah dan ulang kaji membentuk entiti kesatuan yang utuh dan harus digandakan bersama-sama.


Johan Pertandingan Teater Bahasa Melayu SJKC Milik SJKC Jalan Davidson

Untuk mendapatkan maklumat terkini, ikuti kami melalui Telegram

Kuala Lumpur – Sekolah Jenis Kebangsaan Cina (SJKC) Jalan Davidson, Kuala Lumpur muncul juara setelah memenangi Anugerah Citra Cemerlang dalam Pertandingan Teater Bahasa Melayu peringkat SJKC pada hari ini. Pasukan tersebut telah membawa pulang hadiah wang tunai sebanyak RM2000, pingat, sijil penyertaan dan buku terbitan Dewan Bahasa dan Pustaka (DBP).

Majlis penyampaian hadiah tersebut telah disempurnakan oleh YB Puan Lim Hui Ying, iaitu Timbalan Menteri Pendidikan Malaysia dalam Majlis Perasmian Penutupan dan Penyampaian Hadiah Pertandingan Teater Bahasa Melayu SJKC, di Balai Budaya Tun Syed Nasir, Wisma DBP. Majlis tersebut merupakan anjuran Dewan Bahasa dan Pustaka (DBP) dengan kerjasama Persatuan Kebudayaan Han Malaysia (HAN) dan Jabatan Kebudayaan dan Kesenian Negara (JKKN).

Kemenangan tersebut secara tidak langsung memberikan semangat baharu buat pasukan SJKC Jalan Davidson. Menurut mereka, usaha yang dicurahkan oleh ahli pasukan selama ini yang tanpa jemu berlatih telah berjaya membuahkan hasil.

Kami mengambil masa selama dua bulan untuk berlatih dan turut mengalami kekangan masa kerana terpaksa berlatih selepas waktu persekolahan. Kami juga berasa agak sukar untuk menyebut sesetengah perkataan dalam bahasa Melayu dengan intonasi yang betul, namun kami terus berlatih. Akhirnya, usaha ini memberikan kemenangan kepada pasukan kami dan kami berasa seronok kerana dapat menjadi juara dalam pertandingan ini.

Pada majlis yang sama, beberapa anugerah lain juga telah disampaikan oleh YB Puan Lim Hui Ying kepada para pemenang. Yang pertama ialah Anugerah Citra Semarak Seni yang disandang oleh SJKC Union, Cyberjaya, yang membawa pulang hadiah wang tunai sebanyak RM2000, pingat, sijil penyertaan dan buku terbitan DBP. SJKC Masai dari Masai, Johor pula menerima Anugerah Citra Jendela Harapan  yang membawa pulang hadiah wang tunai sebanyak RM2000, pingat, sijil penyertaan dan buku terbitan DBP.

SJKC Kuen Cheng 2 dari Kuala Lumpur pula menerima Anugerah Citra Cakna Kreatif, sementara SJKC Batu 11, Cheras, menerima Anugerah Citra Semangat Berpasukan dan SJKC Chi Man, Sentul, memenangi Anugerah Citra Kasih Juri. Ketiga-tiga pasukan ini membawa pulang wang tunai sebanyak RM500, pingat, sijil penyertaan dan buku terbitan DBP.

Sementara itu, Anugerah Citra Pelakon Perempuan Terbaik pula disandang oleh Wong Wei Yun dari SJKC Chi Man, Sentul. Bagi Anugerah Citra Pelakon Lelaki Terbaik pula dirangkul oleh Lee Hom dari SJKC Union, Cyberjaya. Mereka berjaya membawa pulang hadiah wang tunai sebanyak RM300, pingat, sijil penyertaan dan buku terbitan DBP.

Yang turut hadir dalam majlis tersebut ialah YBhg. Prof. Datuk Seri Awang Sariyan (Pengerusi Lembaga Pengelola DBP), YBrs. Tuan Haji Md Johari Hasan [Timbalan Ketua Pengarah (Dasar) DBP], YBrs. Tuan Haji Mesran Yusop (Ketua Pengarah JKKN), dan YBhg. Dato’ Goh Hin San (Presiden Persatuan HAN).

Untuk rekod, Pertandingan Teater Bahasa Melayu SJKC telah dilaksanakan sejak tahun 2016. Tujuan pertandingan ini diadakan adalah untuk mewujudkan dan menyediakan persekitaran penggunaan bahasa kebangsaan yang betul, indah dan santai dalam kalangan murid sekolah. Selain itu, pertandingan ini juga merupakan satu daripada usaha untuk menanam semangat kecintaan murid-murid terhadap bahasa kebangsaan dan memperkukuh bahasa kebangsaan sebagai bahasa ilmu, bahasa komunikasi dan bahasa perpaduan. Semoga pertandingan teater seperti ini dapat diteruskan lagi pada masa akan datang sebagai langkah untuk mengetengahkan bakat pelajar SJKC yang secara langsung dapat mempertingkatkan penguasaan bahasa kebangsaan.

Keputusan Pertandingan Teater Bahasa Melayu SJKC


Pengaruh COVID-19 terhadap Bahasa Melayu

Selepas negara berdepan dengan ancaman COVID-19 sejak awal tahun 2020, banyak istilah baharu yang muncul. Istilah yang biasanya berlegar di sekitar pengamal perubatan mulai beredar di khalayak ramai. Susulan menyebarnya virus maut itu, kerajaan mengambil langkah drastik dengan mengenakan sekatan pergerakan. Ekoran pertambahan jumlah kes jangkitan dan kematian, satu strategi dikeluarkan bagi membendung penularannya, iaitu melalui suntikan vaksin seperti Pfizer-BioNTech, AstraZeneca, Sinovac, dan Johnson & Johnson kepada rakyat

Ya, COVID-19, sekatan pergerakan dan vaksinasi  merupakan tiga perkara yang tidak terelakkan oleh dunia. Yang menariknya, di sebalik fenomena baharu itu, dunia bahasa turut terkesan. Kesannya amat positif kerana ilmu yang berkaitan dengan perkara itu juga berkembang. Istilah, kosa kata, ungkapan dan kata berkembang selaras dengan perkembangan, penemuan baharu dan perubahan yang dialami oleh masyarakat bahasa itu.

Begitulah juga bahasa Melayu sejak sekitar satu setengah tahun lalu. Siapakah yang menafikan bahawa istilah bahasa Melayu yang berkaitan dengan bidang perubatan dan kesihatan awam semakin bertambah? Agensi bahasa seperti Dewan Bahasa dan Pustaka (DBP) tidak boleh lagi bekerja mengikut amalan lama. Maksudnya, jika dahulu pelbagai jawatankuasa istilah hanya bersidang beberapa kali setahun tetapi dalam kebiasaan baharu, amalan sedemikian tentunya tidak lagi sesuai. Oleh itu, sesuai dengan tuntutan dan keperluan semasa, DBP kini mengamalkan strategi dan pendekatan pragmatik dari segi penggubalan istilah. Badan berkenaan bergerak seiring dengan perkembangan di sekitarnya.

DBP bersikap proaktif, pragmatik dan sentiasa mengemas kini istilah terbaharu yang berkaitan dengan bidang perubatan, kesihatan awam dan persoalan lain. Pendekatan ini wajar dan munasabah. Langkah ini memang disambut baik oleh pengguna bahasa, termasuklah pengamal media, khususnya wartawan, editor dan penyiar. Sebagai individu yang terbabit secara langsung dalam bidang media dan penulisan, penulis berdepan dengan cabaran memilih atau menggunakan istilah yang sesuai dan tepat terutamanya ketika menulis berita, rencana dan analisis tentang COVID-19, vaksinasi dan hal yang bersangkutan.

Hasilnya, ikhtiar yang diambil oleh DBP itu amat membantu dalam hal ini. Dahulu penulis terkial-kial untuk mencari istilah yang sesuai dalam bahasa Melayu. Kini hal itu tidak lagi sedemikian walaupun tidak dinafikan sekali-sekala penulis tetap berdepan dengan masalah berkenaan. Justeru amat penting bagi pengguna bahasa Melayu untuk menggunakan istilah baku dan tepat yang disediakan oleh DBP. Walau bagaimanapun, banyak pengguna, termasuklah pemimpin politik lebih berminat menggunakan istilah dalam bahasa Inggeris meskipun istilah itu telah pun wujud dalam bahasa Melayu.

Sesuatu yang baharu dalam apa-apa bidang akan mencetuskan kosa kata, istilah dan ungkapan baharu. Semuanya menggambarkan pembaharuan, perubahan, perkembangan dan kemajuan dalam ilmu dan pemikiran manusia. Contohnya, hal yang berkaitan dengan pandemik COVID-19, munculnya istilah perintah kawalan pergerakan dan kemudiannya sekatan pergerakan. Kemudian, total lockdown dan partial lockdown yang diterjemahkan oleh DBP sebagai sekatan pergerakan penuh dan sekatan pergerakan separa.

Di luar negara misalnya, Texas Medical Center (TMC) menyenaraikan istilah dan  kosa kata yang berkaitan dengan pandemik itu. Senarai kosa kata dan istilah itu penting bagi membantu orang ramai memahami pandemik COVID-19. Yale Medicine juga mengambil langkah yang sama.

Nursing Center melalui portalnya menyenaraikan 52 istilah setakat ini dengan pentakrifan dan maknanya sekali. Manakala UVA Health pula menyenaraikan 28 istilah dengan takrifan maknanya sekali. Pakarnya menyediakan glosari istilah utama yang perlu diketahui dan difahami oleh orang ramai.

Sebahagian istilah berkenaan belum digunakan dan diterjemahkan ke dalam bahasa Melayu. Oleh itu, usaha untuk mendapatkan maklumat yang tepat dan betul tentang pandemik ini amatlah penting bagi mengelakkan diri daripada dijangkiti. Walau bagaimanapun, langkah ini juga mungkin bermasalah ketika kita berdepan dengan jumlah istilah dan maklumat berkaitan yang meledak dan muncul pada waktu yang singkat dan pantas.

“Jika mahu memberikan respons dengan cara yang jelas, anda perlu mempunyai pemahaman yang jelas tentang apa-apa yang kami perkatakan. Amatlah penting untuk kita memahami perkataan dan istilah yang membawa makna berbeza. Umpamanya, kuarantin dan isolasi bukan perkara yang sama,” jelas Jaimie Meyer, pakar penyakit berjangkit.

Ketika virus berkenaan mencetuskan krisis kesihatan yang dahsyat kepada dunia, terdapat kesan langsung terhadap bahasa dunia, termasuklah bahasa Melayu. Bahasa Melayu turut berubah dan menyesuaikan diri dengan perubahan sekitarnya, termasuklah ketika negara dan dunia berdepan dengan pandemik ini.

Sejak virus ini tercetus di Wuhan, China, pada akhir tahun 2019, banyak istilah dan ungkapan baharu yang muncul melalui pelbagai media. Memahami istilah dan kosa kata berkenaan dengan tepat tentunya sama penting dengan memahami cara virus itu merebak, berjangkit dan akhirnya membawa risiko kematian. Hakikatnya, istilah dan kosa kata baharu dalam bahasa Melayu dapat membantu melindungi diri, keluarga dan rakyat daripada tergugat oleh ancaman pandemik tersebut.

Istilah dan kosa kata berkenaan juga membantu kita untuk lebih memahami fenomena dan maklumat berkaitan dengan pandemik itu pada waktu yang mencabar dan menakutkan ini. Diakui atau tidak, Coronavirus terus membentuk dan mempengaruhi kehidupan dan bahasa kita. Kita diasak untuk mempelajari istilah baharu pada setiap bulan dan kalaupun tidak pada setiap minggu.

Hanya pada awal tahun lepas kita dapat membezakan antara epidemik dengan pandemik, kuarantin dan isolasi atau pengasingan. Istilah juga berubah sesuai dengan perubahan maksud. Pada awalnya, penjarakan sosial digunakan tetapi apabila istilah itu tidak begitu menepati maksudnya, istilah penjarakan fizikal untuk social distancing dan physical distancing digunakan.

Kita juga diperkenalkan dengan istilah lockdown, circuit breaker dan movement control order. Pandemik ini telah mengakibatkan banyak istilah masuk ke minda berbilion-bilion warga dunia.

Bahasa juga bertindak dan berubah seperti entiti hidup, sesuai dengan perubahan zaman. Tidak ada bahasa yang jumud kerana jika berlaku, bahasa itu akan cepat mati dan tidak berkembang. Oleh sebab itu, bahasa Melayu yang dinamik sentiasa menambah dan menyerap istilah, kosa kata dan ungkapan baharu seperti yang disaksikan daripada pandemik ini. Kosa kata dan ungkapan baharu ini dikenali sebagai neologisme.

Sebarang perubahan dalam bahasa lazimnya melalui dua fasa, iaitu inovasi dan penyebarannya. Sesuatu istilah dalam konteks pandemik ini kelihatannya banyak dicetuskan oleh pakar atau agensi terbabit seperti Pertubuhan Kesihatan Sedunia (WHO).

Istilah dan kosa kata berkenaan cepat tersebar, lebih-lebih lagi di dunia tanpa sempadan dan hasil ledakan teknologi maklumat dan media, terutama media sosial. Ketika pandemik ini meledak dan terus diperkatakan serta diwacanakan, istilah dan kosa kata baharu terus dicipta dan digunakan dan tersebar sepantas penyebaran virus maut itu.

Oleh itu, kita perlu berusaha untuk menterjemahkan pelbagai istilah baharu daripada bahasa Inggeris ke dalam bahasa Melayu dengan pantas. Bagi pengamal media dan pengguna bahasa, kecepatan terjemahan istilah amat penting yang banyak membantu mereka. Penyerapan, pemungutan, pengubahsuaian dan pemanfaatan unsur asing ialah sesuatu yang biasa, malah banyak membantu memperkaya bahasa Melayu sejak sekian lama.

Merriam-Webster, pada 18 Mac 2020, mengambil langkah proaktif dengan mengemas kini kamusnya sebagai respons terhadap pandemik. Pada April 2020, editor Oxford English Dictionary melakukan sesuatu yang luar biasa yang diistilahkan sebagai kebiasaan baharu.

Untuk tempoh 20 tahun lalu, mereka mengemas kini kamus berkenaan pada setiap suku tahun, iaitu pada bulan Mac, Jun, September, dan Disember dengan memasukkan kosa kata baharu dan maknanya. Namun begitu, editornya segera mengemas kininya seiring dengan penyebaran COVID-19.

Tentu ada baiknya DBP melalui jawatankuasa berkenaan meneliti semua istilah dalam bahasa Inggeris itu sebagai rujukan dan mengambil langkah untuk menterjemahkannya ke dalam bahasa Melayu. Terdapat beberapa istilah dalam bahasa Inggeris itu yang belum lagi digunakan oleh media bahasa Inggeris di negara ini. Semoga ada kajian dalam bidang bahasa dan linguistik sebagaimana pandemik ini telah memberikan kesan dan mempengaruhi bahasa Melayu.

(Dr. Jeniri Amir ialah Felo Kanan Majlis Profesor Negara dan pengamat bahasa.)


Frasa Sendi Nama “Dengan Giatnya“

Untuk mendapatkan maklumat terkini, ikuti kami melalui Telegram

Mengapakah frasa dengan giat perlu ada perkataan “-nya”, iaitu dengan giatnya?


Pementasan Teater Bahasa Melayu Menyemai Sikap Megah akan Bahasa Kebangsaan kepada Generasi Muda

Kuala Lumpur – Bahasa kebangsaan merupakan “tiang seri” dalam pembinaan negara bangsa yang menekankan elemen pemersatuan dalam kalangan rakyat melalui bahasa. Walaupun rakyat Malaysia terdiri daripada masyarakat majmuk yang penuh dengan kerencaman, bahasa kebangsaan memainkan peranan yang penting sebagai wahana perpaduan dalam kalangan rakyat Malaysia khususnya dalam kalangan pelajar sekolah.

Bagi memastikan bahasa kebangsaan tidak bersifat eksklusif kepada sesuatu kelompok tertentu, program Pertandingan Teater Bahasa Melayu Sekolah Jenis Kebangsaan Cina (SJKC) diadakan pada hari ini bagi menggalakkan persekitaran penggunaan bahasa kebangsaan yang betul, indah, dan santai, namun sarat dengan nilai murni dan teladan sama ada secara tersurat atau tersirat kepada semua pihak yang terlibat.

Demikian antara ucapan YB Puan Lim Hui Ying, iaitu Timbalan Menteri Pendidikan Malaysia, ketika merasmikan Majlis Penutupan dan Penyampaian Hadiah Pertandingan Teater Bahasa Melayu Sekolah Jenis Kebangsaan Cina (SJKC) di Balai Budaya Tun Syed Nasir, Wisma DBP, Kuala Lumpur.

Dalam ucapannya itu, YB Puan Lim Hui Ying berkata bahawa program ini juga menjadi wahana bagi menanam dan menyemai kecintaan dan mewujudkan sikap megah akan bahasa Melayu sebagai bahasa kebangsaan dalam kalangan pihak yang terlibat khususnya dari SJKC yang melibatkan murid, guru, pentadbir sekolah serta pihak Persatuan Ibu Bapa dan Guru (PIBG). Selain itu, penganjuran ini juga membolehkan bahasa kebangsaan menjadi bahasa komunikasi utama dalam kalangan pihak yang terlibat sama ada secara langsung atau tidak langsung melalui pertandingan ini.

Saya sentiasa menyokong dan mendukung program ini yang bertepatan dengan tujuh teras utama dalam memperkasakan pendidikan negara yang menjadi tumpuan Kementerian Pendidikan Malaysia pada masa ini. Program ini bertepatan dengan teras kelima, iaitu Penekanan Aspek Karamah Insaniah, yang bermatlamat bagi pembinaan sahsiah akhlak mulia dan keperibadian serta jati diri murid.

Tambah beliau, elemen ini amat penting bagi mengurangkan gejala negatif dan masalah disiplin dalam kalangan murid. Tambahan pula, program ini dapat membentuk keterampilan berbahasa kebangsaan dan meningkatkan kecintaan terhadap bahasa kebangsaan dalam kalangan warga SJKC.

Pertandingan Teater Bahasa Melayu SJKC telah dilaksanakan sejak tahun 2016 yang bertujuan mengetengahkan bakat pelajar SJKC, yang secara langsung dapat mempertingkatkan penguasaan bahasa kebangsaan melalui teater. Program ini dilaksanakan secara kerjasama antara Dewan Bahasa dan Pustaka (DBP) melalui Bahagian Pengembangan Bahasa Kebangsaan Pelbagai Kaum dengan Jabatan Kebudayaan dan Kesenian Negara (JKKN) dan Persatuan Kebudayaan Han Malaysia (HAN). Sebanyak sembilan buah sekolah menyertai pertandingan ini bagi merebut enam hadiah utama.

Sementara itu, YBhg. Prof. Datuk Seri Dr. Awang Sariyan, iaitu Pengerusi Lembaga Pengelola Dewan Bahasa dan Pustaka (DBP) dalam ucapan alu-aluannya pula menyatakan bahawa program Pertandingan Teater Bahasa Melayu SJKC ini merupakan program yang saling melengkapi dalam acuan pembudayaan dan penghayatan bahasa Melayu sebagai bahasa kebangsaan dan bahasa rasmi. Program  ini memupuk elemen perpaduan dalam kalangan rakyat Malaysia menerusi kegiatan kebahasaan dan persuratan Melayu dengan pelibatan pelbagai khalayak yang melibatkan agensi kerajaan, pihak swasta, pertubuhan bukan kerajaan, persatuan dan lain-lain.

Semoga pertandingan seperti ini dapat mempertingkatkan penguasaan bahasa kebangsaan dengan lebih baik dalam kalangan masyarakat pelbagai kaum di Malaysia. Program kebahasaan seperti ini juga dapat menerapkan pendekatan didik hibur dalam kalangan masyarakat kerana bahasa Melayu bukan sekadar dilihat dalam aspek bahasa semata-mata, tetapi mempunyai unsur hiburan dan penyaluran ilmu serta maklumat yang betul melalui hiburan. Semoga teater bahasa Melayu juga dapat diantarabangsakan kerana sudah terbukti bahawa bahasa kebangsaan menjadi unsur persefahaman pelbagai kaum.

Tambah beliau lagi, program ini membawa mesej yang jelas tentang pentingnya semua pihak menghargai dan memuliakan bahasa kebangsaan negara ini sebagai satu daripada tonggak negara.

Yang turut hadir dalam majlis tersebut ialah YBrs. Tuan Haji Md Johari Hasan [Timbalan Ketua Pengarah (Dasar) DBP], YBrs. Tuan Haji Mesran Yusop (Ketua Pengarah, Jabatan Kebudayaan dan Kesenian Negara), YBhg. Dato’ Goh Hin San (Presiden Persatuan HAN), pengarah-pengarah jabatan DBP, ketua-ketua bahagian DBP, guru besar, ibu bapa, pelajar sekolah, staf DBP dan para tetamu undangan.


Amalan Membaca Meningkatkan Pengetahuan Kosa Kata

Kuala Lumpur – Tabiat membaca merupakan amalan mulia yang seharusnya dipupuk sebermula seorang kanak-kanak mengenal huruf dan tahu mengeja. Amalan ini bukan sekadar melahirkan minda yang terbuka dan berwawasan, malah turut merangsang peningkatan pemerolehan bahasa seseorang. Oleh sebab itu, amalan membaca dalam kalangan kanak-kanak seharusnya menjadi keutamaan setiap ibu bapa di Malaysia. Sehubungan dengan itu, rancangan Cakna Bahasa anjuran BERNAMA Radio, telah menampilkan Puan Safa Safwan, yang juga merupakan Pengasas Komuniti Membaca dan Penulis, untuk berkongsi perihal “Bina Tabiat Membaca“.

Menurut Puan Safa Safwan, trend pembacaan di Malaysia dekad ini berkembang dengan begitu baik. Buktinya dapat dilihat di pesta-pesta buku yang dianjurkan sekitar tahun lepas yang bermula dengan Pesta Buku Antarabangsa Kuala Lumpur pada bulan Jun, dan kemudiannya oleh pesta-pesta buku yang seterusnya dan yang terbaharu pada bulan Disember, iaitu Selangor International Book Fair.

Kita boleh melihat banyak pengunjung yang datang. Situasi ini bukan sekadar trend semata-mata tetapi kita boleh lihat dari sudut mereka hendak menjayakan apa-apa sahaja yang telah disarankan oleh mantan Menteri Pendidikan Malaysia, iaitu YBrs. Dr. Mazlee Malik untuk menjadikan Malaysia ini sebagai ‘Malaysia Membaca’.

Beliau turut menyatakan bahawa amalan membaca dalam kalangan anak-anak seharusnya bermula daripada didikan ibu bapa di rumah dan amalan ini seharusnya menjadi satu tabiat yang konsisten sehingga mereka meningkat dewasa. Sementara itu, bagi sesetengah pihak yang baru berjinak-jinak untuk mengamalkan tabiat membaca seawal usia dewasa, amalan membaca akan membantu mereka memperoleh maklumat dan informasi sesuatu perkara.

Untuk ibu bapa di rumah, sebaik-baik usia anak-anak yang sepatutnya kita boleh perkenalkan ataupun dedahkan ialah dari saat mereka mula mengenal dan tahu apakah itu objek yang bernama buku. Kita boleh memperkenalkan kepada mereka bahawa aktiviti pembacaan ialah aktiviti yang menyeronokkan dan  suatu perkara yang bermanfaat untuk dilakukan.

Beliau juga menegaskan bahawa amalan tabiat membaca yang dipraktikkan sejak usia kecil sangat membantu dirinya dalam proses pemerolehan bahasa, yakni kesan daripada tabiat pembacaan yang akhirnya membolehkan beliau mempunyai perbendaharaan kosa kata yang banyak sehingga perkara ini membantu dirinya dalam proses penulisan.

Tanpa tabiat pembacaan adalah sesuatu yang mustahil untuk meningkatkan input pemerolehan bahasa. Sebagaimana ujar beliau, “Saya bersyukur kerana kelebihan membaca sejak awal dahulu – sewaktu kecil menjadikan saya kaya dengan kosa kata. Oleh itu, apabila kaya dengan kosa kata dan saya salurkannya dalam minat saya, iaitu menulis. Saya suka menulis puisi khususnya dan sangat perlukan kekayaan kosa kata ini untuk membantu saya mencari ilham dan berkreativiti dengan penulisan. Amalan membaca juga mendidik saya menjadi seorang yang berfikiran terbuka dan lebih kreatif dalam menyampaikan maklumat”.

Sebelum berakhirnya sesi perkongsian ilmu itu, beliau turut berkongsi nasihat indah daripada seorang penulis buku Dunia adalah Senaskhah Dongeng kepada para pendengar.

Dengan membaca, engkau telah berjalan ke seluruh dunia tanpa melangkahkan kaki. Apabila engkau mula membaca, engkau mula hidup. Membaca bukan sekadar membaca, sebaik-baiknya membacalah untuk mendidik jiwa. Membaca seribu buku bermakna bahawa engkau hidup seribu kali. Membeli buku ini akan hilang maknanya jika engkau tidak membeli waktu untuk membaca.


Mengapa Bunuh “Oleh?”

Untuk mendapatkan maklumat terkini, ikuti kami melalui Telegram

Saya tidak ingat bilakah sebenarnya “oleh” ditalkinkan pengunaannya oleh banyak editor akhbar berbahasa Melayu. Hal ini nampaknya berleluasa juga dalam pemberitaan TV dan radio. Saya menganggapnya satu peristiwa pembunuhan kata yang amat tragis dalam sejarah penulisan dalam bahasa Melayu.

Perkataan “oleh” adalah “kata sendi nama” untuk menunjukkan pembuat dalam ayat-ayat pasif.

Kamus Dewan edisi keempat memberikan takrif dan huraian  “oleh” pada halaman 1095 dan 1096. Tidak pula disebutkan di dalam mana-mana kamus atau buku tatabahasa terbitan DBP bahawa “oleh” patut dihapuskan penggunaannya.

Pada masa ini, kita berdepan dengan ayat-ayat seperti di bawah:

Kita ambil contoh ayat yang pertama. Frasa nama (Mamat) itu ialah “pelaku diri ketiga“, sementara “bola itu“ ialah subjek ayat pasif. Dalam ayat aktifnya (Mamat menendang bola itu), memang betul “bola itu“ objek, iaitu objek kepada kata kerja transitif “menendang“.

Secara mudahnya, dalam ayat itu objek frasa nama ialah “Mamat” dan objeknya “bola itu”. Ayat ini telah dipasifkan di mana “bola itu” berperanan sebagai objek dalam ayat aktif.

Oleh yang demikian (lihat penggunaan “oleh” di sini) dalam konteks ini, “oleh” perlu digunakan. Samalah seperti dalam ayat yang berikut:

“Majlis itu dirasmikan oleh Perdana Menteri.” dan bukan “Majlis itu dirasmikan Perdana Menteri.”

Memang ada keadaannya “oleh” sama ada boleh atau tidak perlu digunakan. Misalnya:

Namun begitu, tidak ada salahnya menggunakan ayat “Kuih itu sudah diambil oleh Tomok semalam”.

Di dalam ayat-ayat ini ,“oleh” tidak boleh ditinggalkan:

Bilik saya digunakan oleh menteri wanita itu untuk bersolek.

Menara baharu PNB dicerobohi oleh dua orang warga Rusia.

Duit untuk tujuan rasuah itu telah diambil oleh pegawai tinggi tersebut.

Rumah besar Ketua Bahagian itu dibina oleh seribu orang pekerja.

Memang ada ketikanya “oleh” boleh ditinggalkan. Misalnya untuk ayat pasif di mana unsur subjeknya diberikan keutamaan:

Kucing kurap itu diberi makan ayah pagi tadi.

Sebenarnya “oleh” merupakan kata yang indah. Dalam Kamus Dewan ditunjukkan beberapa contoh bagaimana “oleh” boleh digunakan pada awal perkataan:

Oleh tiada jalan lain hendak menyelamatkan dirinya, ia mencuba hendak terjun ke dalam air.

Dalam kitab-kitab lama Melayu pula ada ditunjukkan bagaimana “oleh” digunakan dengan indah dalam ayat-ayat seperti di bawah:

Maka oleh si penyadap budak itu dibawanya kembali ke rumahnya, dipeliharanya dengan sepertinya.

Maka disuruh buka oleh baginda, maka dilihatnya tatal bergulung seperti subang.

Saya sangat berharap agar para penyunting media berbahasa Melayu kembali menggunakan “oleh”. Hanya dalam keadaan tertentu boleh ditiadakan kata sendi nama yang istimewa itu. Alangkah indahnya bahasa Melayu apabila kita membuat ayat seperti yang berikut:

Rumah yang indah itu dibina oleh tukang terbaik dari Johor.

Demikian juga halnya, banyak orang berpendapat bahawa “hari”, “bulan” dan “tahun” adalah redundant dalam bahasa Melayu. Sebenarnya tidak! Maka itu, kita menemui ayat-ayat pelik seperti ini dalam media berbahasa Melayu.

Malaya mendapat kemerdekaaan daripada  British pada 1957.

Alangkah indahnya ayat-ayat itu sekiranya ditulis seperti yang berikut:

Malaya mendapat kemerdekaaan daripada British  pada tahun 1957.

Begitulah struktur ayat Melayu yang baik lagi indah! Janganlah terbawa-bawa dengan struktur ayat bahasa Inggeris! Pola pembentukan ayat kita berbeza, begitu juga binaan ayat kita.

Menurut Prof. Datuk Seri Dr. Awang Sariyan, pakar bahasa dan juga Pengerusi Lembaga Pengelola Dewan Bahasa dan Pustaka (DBP), kata lain yang nampaknya “diharamkan“ oleh editor media berbahasa Melayu  ialah “yang“.

Pada pendapat beliau, pada masa ini banyak ayat yang salah dan amat janggal menurut akal budi Melayu.

Perdana Menteri baru pulang dari luar negara menegaskan pentingnya prinsip berkecuali diamalkan.

Rumah berwarna hitam itu kelihatan hodoh sekali.

Bilik digunakan  menteri itu kini telah disita.

Perdana Menteri yang baru pulang dari luar negara menegaskan pentingnya prinsip berkecuali diamalkan.

Rumah yang berwarna hitam itu kelihatan hodoh sekali.

Bilik yang digunakan oleh  menteri itu kini telah disita.

Menurut Prof. Datuk Seri Dr. Awang Sariyan, contoh-contoh di atas adalah di antara sejumlah kejanggalan lain dalam “gaya media“ kini. Sememangnya kita memahami prinsip “ringkas, tepat, padat“ dalam media tetapi tidak patut sampai mengorbankan asas bahasa seperti yang dipertahankan dalam bahasa lain.

Oleh yang demikian, jangan bunuh “oleh”, jangan korbankan “yang” selain membuang “hari”, “bulan” dan “tahun”.

*** Tan Sri Johan Jaaffar bukan pakar bahasa tetapi beliau pencinta dan pengguna bahasa Melayu sejak di bangku sekolah lagi. Beliau juga penulis kreatif dan Tokoh Wartawan Negara.


Peranan Penting Pakar Bahasa dan Budaya Melayu di China

Untuk mendapatkan maklumat terkini, ikuti kami melalui Telegram

Pakar bahasa Melayu mempunyai peranan yang penting khasnya di negara asing. Melihat perkembangan semasa bahasa Melayu di China sudah pasti bahasa ini menjadi nadi utama bagi memastikan penyampaian ilmu dan kemahiran yang sebenar dalam mempelajari bahasa dan budaya Melayu di China. Mengimbas kembali perkembangan bahasa Melayu di China yang bermula pada tahun 1962 di Universiti Pengajian Asing Beijing (BFSU) yang menjadi titik tolak dan berkembang penawaran dan perkembangan kursus bahasa Melayu di China dan hingga kini, institusi pengajian tinggi di seluruh China yang menawarkan Program Ijazah Bahasa Melayu telah mencecah 13 buah yang membabitkan 11 buah universiti dan dua buah kolej. Menurut statistik, setakat Mei tahun ini, sejumlah 41 orang pensyarah China dan tujuh orang pakar asing dari Malaysia menjadi tenaga pengajar di 13 buah institusi pengajian tinggi China (Su Yingying, Han Xiao: 2022).

Pemerhatian lanjut perlu difokuskan pada proses pelantikan dan penempatan tujuh orang pakar asing dari Malaysia di China. Mereka merupakan golongan profesional yang terlatih dalam bidang pengajian Bahasa Melayu dan juga boleh diangkat sebagai diplomat bahasa dan budaya yang mengangkat martabat bahasa dan budaya Melayu di China. Antara mereka yang perlu disebut namanya termasuklah Cikgu Zaiton Zakarya, yang bertugas di Universiti Pengajian Asing Guangdong (GDUFS), Cikgu Ranofla Dianti Irwan yang bertugas di Kolej Pengajian Bahasa Asing Hainan (HCFS), Cikgu Nurul Afifah Adila Mohd Salleh yang bertugas di  Universiti Pengajian Asing Beijing (BFSU), Cikgu Mohamad NorTaufiq Nor Hashim yang bertugas di Universiti Yunnan (YNU),  Cikgu Nurul Farhana Suhaime yang bertugas di Universiti Pengajian Asing Hebei (HFSU), Cikgu Khairul Izzat Amiruddin yang bertugas di Universiti Pengajian Asing Guangdong (GDUFS) dan Cikgu Zahwah Jamaludin yang bertugas di Universiti Pengajian Bahasa-bahasa Asing Sichuan.

Selain mereka, terdapat juga pakar bahasa Melayu yang pernah berkhidmat di China, antaranya termasuklah Cikgu Rozie Adama, Cikgu Basri Abdillah dan Cikgu Darwaliz Sazan. Mereka yang terlibat sudah pasti mendapat sokongan, panduan dan kerjasama yang penuh daripada tokoh bahasa, Profesor Datuk Seri Dr. Awang Sariyan, yang memainkan peranan yang penting dalam menghubungkan kepesatan bahasa dan budaya Melayu Malaysia dan China.

Mengikut rekod pelantikan, ada di antara mereka yang dilantik telah melebihi lima tahun. Hal ini membuktikan kepercayaan dan keyakinan pihak institusi pendidikan tinggi di China yang mengiktiraf peranan dan sumbangan mereka kepada perkembangan bahasa dan budaya Melayu di China. Mereka yang merupakan penutur jati bahasa Melayu ini dapat mempertingkatkan usaha-usaha keberkesanan penggunaan bahasa dan pemahaman budaya yang sebenarnya.  Hal ini secara tidak langsung juga akan mewujudkan suasana dan budaya penggunaan bahasa dan budaya Melayu dalam komuniti pengajian di China.

Kita juga dapat melihat tenaga pakar ini bertindak sebagai pembimbing dan pemudah cara bagi pelaksanaan aktiviti perkembangan bahasa dan budaya Melayu di China. Antaranya termasuklah program dan aktiviti seperti deklamasi sajak, pertandingan pidato, pertunjukan makanan tradisional, permainan tempatan dan pertandingan nyanyian lagu Melayu. Hal ini secara langsung menggalakkan penguasaan bahasa dan budaya Melayu dengan cara yang lebih mesra dan santai. Selain itu, tenaga pakar ini juga bertindak sebagai pakar rujuk institusi pendidikan tinggi di China dalam usaha menjalinkan kerjasama pendidikan yang strategik seperti program pertukaran pelajar hasil daripada Memorandum Persefahaman dan Memorandum Perjanjian antara institusi Malaysia dengan China.

Melihat peranan dan tanggungjawab besar yang dimainkan oleh mereka ini tidak akan lari daripada cabaran yang perlu dihadapi oleh mereka. Antaranya yang dinyatakan dalam kajian (Zaiton Zakarya, Salinah Ja’afar,  Mardian Shah Omar, Nurul Afifah Adila Mohd Salleh dan Juwairiah Osman, 2022) termasuklah menjelaskan hal  yang berkaitan dengan cabaran seperti kurikulum yang tidak seragam, kekurangan bahan pengajaran yang sesuai, tiada aplikasi mudah alih, perbezaan tahap penguasaan pelajar dan kurangnya motivasi dalam kalangan pelajar.

Kesemua cabaran ini sedang dihadapi oleh tenaga pakar ini bagi mencari jalan penyelesaian terbaik. Satu semangat yang harus dipuji ialah kumpulan tenaga pakar ini tidak mudah mengalah dan mereka terus bersemangat untuk memberikan yang terbaik. Perbincangan berkala melalui aplikasi WhatsApp dan secara dalam talian Google Meet diadakan secara berkala untuk bertukar pandangan dan maklumat selain menambahkan keakraban antara tenaga pakar sebagai satu pasukan bagi memperjuangkan bahasa dan budaya Melayu di bumi tembok besar China ini.

Satu perkara yang menggembirakan juga ialah adanya perbincangan dan pertimbangan awal yang telah bermula bagi melihat kumpulan pakar ini bertindak sebagai satu daripada cabang sekretariat dalam Majlis Antarabangsa Bahasa Melayu atau singkatannya, MABM. Umum sedia maklum bahawa majlis ini merupakan majlis khas yang ditubuhkan untuk menyelaraskan aktiviti kebahasaan yang menjurus pada matlamat pengembangan bahasa pada peringkat antarabangsa.

Hal ini menyokong kesedaran dan keperihatian Kerajaan Malaysia terhadap perkembangan bahasa Melayu dan usaha-usaha yang dilaksanakan oleh beberapa pihak di dalam dan di luar negara berhubung dengan pengembangan bahasa ini pada peringkat antarabangsa. Dengan harapan juga majlis ini dapat  menyelaraskan aktiviti kebahasaan yang menjurus pada matlamat pengembangan bahasa pada peringkat antarabangsa khasnya memperkukuhkan persahabatan Malaysia dan China.

Dengan platform yang sedia ada ini sudah pastinya dapat membuka ruang dan peluang kepada perancangan dan pelan tindakan yang berkaitan dalam pengembangan bahasa dan budaya Melayu di China. Model-model perkembangan bahasa dan budaya daripada agensi seperti British Council, Institut Konfusius dan The Japan Foundation KL boleh dijadikan sebagai penanda aras bagaimana pihak luar memperkembang bahasa dan budaya mereka di Malaysia.

Harapan cukup besar di bawah naungan MABM ini dan pasukan sekretariat yang dianggotai juga oleh mereka dalam kalangan tenaga pakar bahasa dan budaya Melayu di China ini dapat dibantu bukan sahaja dalam urusan hal ehwal dan kebajikan tenaga pakar di China, malahan melihat bagaimana peranan mereka sebagai diplomat bahasa dan budaya untuk mengangkat martabat bahasa kebangsaan negara Malaysia ini dengan lebih tinggi.

Usaha-usaha seperti ungkapan lembut bahasa Melayu, iaitu ibarat “Mencurah air ke daun keladi“ perlu ditransformasikan kepada ungkapan “Genggam bara api, biar sampai jadi arang” yang perlu didukung oleh semua pihak. Tahun baharu 2023 bakal dihiasi dengan kerancakan dan kemeriahan kita menanam tekad “Bahasa Jiwa Bangsa”.


Media Sosial Jejaskan Kualiti Bahasa Remaja Malaysia

Kemajuan sains dan teknologi pada masa ini telah banyak membawa perubahan yang pesat dalam perkembangan komunikasi. Arus teknologi ini telah membuka suatu dimensi baharu kepada masyarakat, terutamanya golongan remaja untuk berkomunikasi secara nyata atau di alam maya. Penggunaan bahasa yang ringkas, pendek dan bersahaja dalam khidmat pesanan ringkas (SMS) di media sosial seperti Facebook dan Twitter sangat popular dalam masyarakat, terutamanya remaja. Golongan remaja dikatakan sedang mengalami “kegilaan” berbahasa ringkas, pendek dan bersahaja. Berdasarkan Kamus Dewan Edisi Keempat (2007: 474) kata kegilaan bermaksud terlampau sangat suka (asyik).

Komunikasi SMS pertama berlaku pada 3 Disember 1992. Pada waktu itu, Neil Papworth, juruteknik dari Norway, menghantar mesej Selamat Hari Natal kepada rakannya, Richard Jarvis, yang bekerja di syarikat perkhidmatan GSM Vodafone di Inggeris. Kini, penggunaan bahasa SMS melalui komunikasi telefon bimbit telah berkembang kepada semua komunikasi lain. Contohnya, e-mel, blog dan forum komuniti, selain laman sosial seperti Facebook dan Twitter.

Kemunculan bahasa SMS telah mendorong generasi baharu atau generasi muda mencipta komunikasi yang pantas. Banyak singkatan dan reka bentuk kata baharu telah dicipta. Ada antaranya yang tidak mudah difahami dan ada juga yang langsung tidak difahami oleh pengguna atau pembaca lain. Fenomena ini berlaku kerana faktor masa dan had teks. Penggunaan bahasa SMS ini akan memberikan natijah yang besar yang akan mempengaruhi pengguna. Hal ini dikatakan demikian kerana penggunaannya banyak menimbulkan kesan negatif berbanding dengan kesan positif walaupun kemajuan teknologi dapat memantapkan penggunaan bahasa Melayu pada masa hadapan.

Kini, penggunaan bahasa yang ringkas, singkat dan padat dalam media sosial semakin popular dalam kalangan remaja. Senario ini berlaku kerana penggunaan bahasa seperti ini dalam SMS oleh remaja sangat berhubung kait dengan perkembangan teknologi teks pesanan ringkas tersebut.

Teknologi SMS itu sendiri sebenarnya menular serta mendorong proses untuk memendekkan dan meringkaskan kata dengan cara menggugurkan huruf vokal dan mencipta kata baharu, mencampuradukkan ragam bahasa dan menggunakan simbol yang mempunyai makna tertentu bagi menggantikan kata asal yang sedia ada. Bahasa teks SMS boleh dianggap sebagai bahasa tersendiri bagi tujuan tertentu dalam konteks tertentu.

Bahasa yang singkat, pendek dan bersahaja yang digunakan oleh golongan remaja dalam media sosial sekarang ini memberikan kesan yang ketara terhadap penggunaan bahasa Melayu standard. Hal ini dikatakan demikian kerana penggunaan bahasa singkatan dan bahasa rojak menghilangkan ketulenan bahasa tersebut. Keadaan ini amat menyedihkan. Pengajaran mata pelajaran Bahasa Melayu di sekolah selama lebih daripada 10 tahun seolah-olah tidak bermakna apabila golongan remaja mengabaikan penggunaan bahasa tersebut di media sosial. Contoh bahasa yang ringkas, pendek dan bersahaja yang digunakan oleh golongan remaja dalam media sosial ialah “sdg wat per tu?” yang dipendekkan daripada ayat “sedang buat apa itu?”. Isu ini ialah isu lama yang masih belum dapat diatasi.

Bahasa singkatan menjadi amalan harian kerana sentiasa dapat didengar dan dilihat, terutamanya dalam media sosial. Oleh itu, tidak hairanlah apabila amalan seharian ini menjadi ikutan remaja dalam perbualan di media sosial. Secara tidak langsung, keadaan ini mempengaruhi komunikasi secara dalam talian apabila pengguna mahu menggunakan bahasa ringkas atau rojak untuk berhubung antara satu dengan lain.

Penggunaan bahasa yang ringkas, pendek dan bersahaja ini kebiasaannya akan bercampur dengan pelbagai bahasa lain untuk menghasilkan bahasa rojak. Natijahnya, penggunaan bahasa seperti ini secara berleluasa tanpa sekatan mengakibatkan remaja malas untuk mempelajari bahasa sebenar secara menyeluruh. Maka itu, penggunaan bahasa ringkas dan rojak digunakan dengan lebih meluas berbanding dengan bahasa Melayu standard. Hal ini dikatakan demikian kerana penerimaannya lebih selari dengan aliran terkini. Keadaan ini menyebabkan remaja kurang berminat untuk berkomunikasi dalam bahasa Melayu yang memiliki tatabahasa dan frasa yang lebih tersusun.

Jika keadaan ini berterusan, kesan yang lain pula boleh berlaku. Dalam hal ini, masyarakat akan membenarkan penggunaan bahasa Melayu yang rosak. Secara tidak langsung, keindahan ayat bakal terhakis. Apabila fenomena ini menular tanpa kawalan dalam kalangan remaja, mereka akan beranggapan bahawa tutur bahasa yang baik bukanlah suatu perkara yang penting. Hal ini dikatakan demikian kerana penggunaan bahasa ringkas lebih diutamakan dalam perbualan talian.

Kini, amat sukar untuk mendidik remaja menggunakan bahasa dengan tepatnya dalam perbualan harian, apatah lagi untuk menggalakkan remaja mempelajari kesantunan bahasa. Hal ini berlaku apabila remaja beranggapan bahawa penggunaannya bukanlah suatu perkara yang perlu ditumpukan. Oleh itu, terdapat keperluan supaya remaja mempelajari bahasa Melayu secara tersusun bagi mengimbangi penggunaan bahasa yang ringkas, pendek dan bersahaja dalam media sosial.


Buku Siri Wacana Bahasa Terbitan Bulan Terbit Menjadi Pedoman Penulis Baharu

Untuk mendapatkan maklumat terkini, ikuti kami melalui Telegram

Ayer Keroh – Majlis Pelancaran Buku Siri Wacana Bahasa telah berlangsung dengan jayanya di Ajwah Space, Kompleks Niaga Vista Kirana pada pagi tadi. Majlis yang diadakan bersama-sama Seminar Panduan Penulisan Anekdot dan Cereka itu telah disempurnakan oleh Tuan Haji Razali Che Mat, Pengarah Jabatan Penerbitan Dewan Bahasa dan Pustaka (DBP).

Buku Siri Wacana Bahasa yang diterbitkan oleh Bulan Terbit, sebuah syarikat penerbitan di bawah SYFE Management Sdn. Bhd., terdiri daripada tiga buah buku, iaitu buku Penulisan Skrip Pengacaraan, Buah Fikiran Memacu Penulisan, dan Kalimat yang Terindah. Menurut penulis buku tersebut, Munsyi Mohamad Musip, yang juga merupakan Munsyi Dewan (Bahasa), beliau sering menjadikan produk penerbitan DBP sebagai rujukan dan sentiasa meletakkan jiwanya dalam penulisan buku tersebut.

“Jiwa sebagai seorang penulis, pendidik, pembimbing, pemudah cara dan jiwa Munsyi Dewan saya gabungkan semuanya menjadikan kehidupan ini begitu menyeronokkan. Walaupun masa dan jadual saya padat dengan pelbagai tugas, namun pada penghujungnya karya ini tetap dapat diselesaikan. Sebagai seorang penulis, saya sering merujuk Kamus Dewan Perdana dan karya yang terbit dalam majalah terbitan DBP sebagai penanda aras,“ kata Munsyi Mohamad Musip.

Sementara itu, Tuan Haji Razali Che Mat pula menyatakan bahawa buku Siri Wacana Bahasa ini merupakan satu pedoman penulisan yang baik untuk dijadikan rujukan oleh para pembaca dan juga penulis baharu. Tambah beliau, usaha pihak SYFE Management Sdn. Bhd. yang menerbitkan buku pedoman dan menganjurkan seminar penulisan seumpama ini wajar diteruskan pada masa hadapan.

“Apabila kita menghargai nilai ilmu dan mengutamakan orang yang berilmu, maka pelbagai manfaat bakal diperoleh. Pelbagai perkara dapat dibuat dan diselesaikan dalam kehidupan ini. Walau bagaimanapun, jangan pula kita meminggirkan orang yang tidak berilmu kerana menjadi satu kerugian kepada diri kita. Dalam hal ini, saya mengharapkan usaha seperti penganjuran seminar ini dapat diteruskan bagi melahirkan penulis yang hebat dan masyarakat yang berilmu,“ kata Tuan Haji Razali ketika menyampaikan ucapan perasmian, seterusnya melancarkan buku Siri Wacana Bahasa.

Majlis yang dihadiri oleh 20 orang tetamu yang terdiri daripada para peserta Seminar Panduan Penulisan Anekdot dan Cereka itu turut diwarnai dengan persembahan khas “Corat-coret di Pinggir Karya“ oleh Munsyi Dewan, Mohamad Musip dan Ketua 1 Persatuan Penulis Negeri Melaka, Ahmad Zawawi Che’ Cob, .


Pemartabatan Bahasa Melayu dalam Agenda Perpaduan Kaum

Sarawak –Dewan Bahasa dan Pustaka Cawangan Sarawak (DBPCS) telah menerima kunjungan daripada Yang Berhormat Datuk Abdullah Haji Saidol, Timbalan Menteri di Jabatan Premier Sarawak (Hal Ehwal Korporat, Penerangan dan Unit Komunikasi Awam Sarawak atau UKAS) bersama-sama pihak pengurusan UKAS, iaitu Encik Samuel Saimon, Pemangku Pengarah dan para pegawai pengurusan UKAS.

Antara agenda kunjungan ini adalah untuk membincangkan perancangan Sayembara Pidato Perpaduan Peringkat Negeri Sarawak yang akan diadakan pada bulan Februari 2023. Sayembara ini merupakan satu daripada program yang dijalankan bersempena dengan ulang tahun Kemerdekaan Sarawak yang ke-60. Dengan mengangkat tema perpaduan, semangat sinkronisasi yang utuh di Sarawak ini diharapkan dapat dikekalkan melalui penganjuran sayembara ini.

Selain itu, selaras dengan fungsi DBP dalam memartabatkan bahasa Melayu sebagai bahasa kebangsaan, sayembara ini juga dilihat berupaya melatih keupayaan dan kemampuan masyarakat berbilang kaum di Sarawak untuk menggunakan bahasa Melayu secara fasih, formal dan lancar. Dalam majlis yang sama, Yang Berhormat Datuk Abdullah Haji Saidol turut menyampaikan sumbangan bagi menjayakan penganjuran sayembara pada kali ini.

Dalam perbincangan tersebut juga, Yang Berhormat Datuk Abdullah Haji Saidol turut menjelaskan peranan dan fungsi UKAS dalam menyampaikan maklumat secara rasmi kepada rakyat Sarawak dari sudut politik, sosial, hal ehwal semasa dan sebagainya. Peranan ini penting difahami agar masyarakat di Sarawak tidak ketinggalan daripada isu semasa dan arus perkembangan di Sarawak, serta cakna akan setiap program yang dianjurkan oleh mana-mana kementerian, jabatan dan agensi.

Sementara itu, Yang Berhormat Datuk Abdullah Haji Saidol turut menerangkan peranan UKAS dalam memupuk perpaduan di Sarawak, yang terdiri daripada pelbagai kaum. Satu daripada indikator yang diketengahkan oleh beliau dalam membina tonggak perpaduan ialah perkahwinan campur di Sarawak. Menurut beliau, kecenderungan untuk seseorang itu mempertahankan bangsa yang berlainan adalah tinggi sekiranya terdapat susur galur perkahwinan campur dalam salasilah keluarganya.

Perkahwinan campur merupakan hal yang lazim di Sarawak, sekali gus menjadikan Sarawak sebuah negeri yang unik dengan wujudnya pertembungan budaya antara kaum tersebut. Yang Berhormat Datuk Abdullah Haji Saidol turut menyuarakan pandangannya agar data dan statistik tentang perkahwinan campur di Sarawak dapat dikumpulkan dan dibukukan sebagai bahan rujukan orang awam.

Pengarah DBP Cawangan Sarawak, Encik Abang Haliman Haji Abang Julai pula turut merakamkan penghargaan atas kesudian pihak Kerajaan Negeri Sarawak menjalinkan kerjasama dalam agenda perpaduan dan kepelbagaian kaum di negeri ini. Beliau berharap agar kerjasama ini akan berterusan pada masa akan datang dalam mencapai matlamat dan hasrat kedua-dua pihak untuk menjayakan program yang memberikan impak besar kepada semua lapisan masyarakat di Sarawak.


Antara “Pun“ dengan “Juga“

Kata pun dan juga tergolong sebagai kata penegas, iaitu satu daripada subgolongan kata tugas. Sekali imbas, kedua-dua kata penegas ini seolah-olahnya sama, namun terdapat juga perbezaannya.

Kata pun dapat mendukung makna persamaan. Dalam hal ini, penggunaannya sama dengan kata juga. Sila lihat contoh yang berikut.

Kata pun dapat berkaitan dengan perbuatan yang bersambut atau berbalas. Sila lihat contoh yang berikut:

2a.  Guru bertanya soalan. Dia pun menjawabnya.

2b.  Guru memberikan taklimat. Murid-murid pun membuat catatan.

Kata pun dapat mendukung maksud tolak ansur, iaitu dapat diganti oleh kata seperti walaupun. Sila lihat contoh yang berikut:

3b.  Walaupun dipukul, dia tidak berubah.

3c.  Walau dipukul pun, dia tidak berubah.

3d.  Walau dipukul sekalipun, dia tidak berubah.

Kata pun dapat menegaskan maksud ayat. Sila lihat contoh yang berikut:

4a.  Satu kali pun dia tidak balik ke kampung.

4c.  Tidak ada sesiapa pun hendak menolongnya.

4d.  Tidak ada sedikit pun makanan yang tinggal.

Kata pun dapat mendukung maksud sedangkan. Sila lihat contoh yang berikut:

5a.  Duduk pun penat baginya, apa lagi berjalan.

5b.  Sedangkan duduk pun penat baginya, apa lagi berjalan.

6b.  Belajar pun dia malas, apa lagi bekerja.

6b.  Sedangkan belajar pun dia malas, apa lagi bekerja.

Kata pun dapat menandakan bermulanya sesuatu perbuatan. Dalam prosa tradisional, kata pun biasanya diiringi oleh partikel penegas -lah. Sila lihat contoh yang berikut:

7a.  Sesudah semua tetamu datang, majlis pun bermula.

Kata pun juga menandakan urutan peristiwa. Sila lihat contoh yang berikut:

8a.  Selepas bersarapan, dia pun keluar.

Kata juga dapat mendukung maksud persamaan. Dalam hal ini, kata juga dapat diganti dengan kata pun. Sila lihat contoh yang berikut:

Kata juga dapat membawa maksud agak. Sila lihat contoh yang berikut:

10a.  Dia cantik juga jika dibandingkan dengan adiknya.

10b.  Dia agak cantik jika dibandingkan dengan adiknya.

11a.  Dia pandai juga menggoreng ikan, tetapi belum mahir betul.

11b.  Dia agak pandai menggoreng ikan, tetapi belum mahir betul.

Kata juga dapat mendukung maksud lagi. Sila lihat contoh yang berikut:

12a.  Semalam dia lewat. Hari ini dia lewat juga.

12b.  Semalam dia lewat. Hari ini dia lewat lagi.

Kata juga dapat membawa maksud terus. Sila lihat contoh yang berikut:

13a.  Walaupun ditegur, dia membising juga.

13b.  Walaupun ditegur, dia terus membising.

14a.  Walaupun pernah gagal, dia berusaha juga.

14b.  Walaupun pernah gagal, dia terus berusaha.

Kata juga dapat diganti oleh kata sahaja atau pun. Sila lihat contoh yang berikut:

15a.  Sesiapa juga disambutnya dengan mesranya.

15b.  Sesiapa sahaja disambutnya dengan mesranya.

15c.  Sesiapa pun disambutnya dengan mesranya.

Kata juga dapat digunakan sebagai sebahagian daripada kata hubung gabungan berpasangan bukan sahaja …tetapi juga. Sila lihat contoh yang berikut:

16a.  Dia bukan sahaja rajin, tetapi sopan juga.

16b.  Dia bukan sahaja ke Perak, tetapi ke Pulau Pinang juga.

Kata juga dapat mendukung maksud merangkap. Sila lihat contoh yang berikut:

17a.  Gurunya yang juga jurulatihnya banyak membimbingnya.

17b.  Gurunya merangkap jurulatihnya banyak membimbingnya.

Kata juga dapat menegaskan maksud ayat. Malahan, ada kalanya kata juga dapat digandingkan dengan kata pun. Sila lihat contoh yang berikut:

18a.  Jangan ke rumah saya. Juga jangan hubungi saya.

18b.  Dia suka melancong. Saya pun suka melancong juga.


Kursi Pengajian Tamadun Melayu di JNU, India Memartabatkan Bahasa Melayu sebagai Bahasa Ilmu

Untuk mendapatkan maklumat terkini, ikuti kami melalui Telegram

Bangi – Universiti Kebangsaan Malaysia (UKM) dan Jawaharlal Nehru University (JNU), India, telah memeterai satu Memorandum Perjanjian (MoA) untuk menubuhkan Kursi Pengajian Tamadun Alam Melayu di School of Language, Literature and Cultural Studies, JNU pagi tadi yang berlangsung di Bilik Senat, Bangunan Canselori, UKM.

Menurut Naib Canselor UKM, YBhg. Prof. Dato’ Gs. Ts. Dr. Mohd Ekhwan Hj. Toriman, penubuhan kursi ini adalah untuk menyokong usaha Kementerian Pengajian Tinggi (KPT) dalam menggalakkan ahli akademik, mahasiswa dan warga universiti memperkaya dan memperluas bahasa Melayu dalam pelbagai disiplin ilmu di serata dunia.

Mesyuarat pengurusan universiti telah meluluskan kertas kerja penubuhan kursi ini pada 2 Ogos 2022 dan melantik Institut Alam dan Tamadun Melayu (ATMA) sebagai pusat yang bertanggungjawab untuk bertindak sebagai penyelaras kursi.

Kursi Pengajian Tamadun Melayu di JNU, India, ini akan berperanan memartabatkan bahasa Melayu sebagai bahasa ilmu menerusi aktiviti kolaborasi penyelidikan, penerbitan bersama, pengajaran dan persidangan dan jaringan strategik antara kedua-dua universiti awam di negara masing-masing.

Pada majlis tersebut, Naib Canselor UKM, YBhg. Prof. Dato’ Gs. Ts. Dr. Mohd Ekhwan Hj. Toriman  dan Timbalan Naib Canselor Penyelidikan dan Inovasi, UKM, Prof. Dato’ Dr. Wan Kamal Mujani mewakili UKM dalam menandatangani MoA tersebut. Sementara itu,  JNU pula diwakili oleh Naib Canselornya, YBhg. Prof. Santishree Dhulipudi Pandit dan Pro-Canselor Universiy of Cyberjaya, YBhg. Tan Sri Dato’ Dr. R. Palan.

Majlis menandatangani MoA ini telah disaksikan oleh Pengerusi Lembaga Pengarah UKM, YBhg. Prof. Emeritus Dato’ Dr. Mohamad Abd Razak dan Pesuruhjaya Tinggi India ke Malaysia, H.E. Mr. B.N. Reddy.

Majlis yang berlangsung di Bilik Senat, Bangunan Canselori, UKM ini juga disiarkan secara dalam talian melalui laman Facebook ATMA, https://www.facebook.com/InstitutAlamDanTamadunMelayu/videos/710368707402663.


Perihal Pelengkap

Kata kerja tidak transitif ialah kata kerja yang tidak diikuti oleh objek. Walau bagaimanapun, kata kerja tersebut dapat diiringi oleh pelbagai kata, frasa atau klausa.  Satu daripada unsur pengiring kata kerja tidak transitif ialah pelengkap.

Apakah pelengkap? Pelengkap ialah kata, frasa atau klausa yang melengkapkan maksud sesuatu ayat. Dengan hal demikian, maksud ayat tidak akan tergantung dan pendengar atau pembaca tidak akan tertanya-tanya tentang mesej sepenuhnya yang hendak disampaikan oleh si penutur atau penulis. Sila lihat contoh yang berikut:

Kata pelengkap yang dapat mengikuti kata kerja tidak transitif termasuklah kata nama dan kata adjektif. Sila lihat contoh yang berikut:

Dalam kelompok ayat 1, kata nama pelengkap lengan, kereta dan guru menjadikan maksud ayat jelas dan lengkap. Walau bagaimanapun, kata kerja tidak transitif “menjadi” dapat juga diikuti oleh kata adjektif seperti sihat (ayat 2a). Selain itu, kata kerja tidak transitif “menjadi” tidak perlu diikuti oleh pelengkap jika maksudnya ialah “berjaya seperti yang diharap-harapkan”. Sila lihat contoh yang berikut:

Dalam kelompok ayat 2, kata adjektif pelengkap sihat, jahat, sopan dan miskin menjadikan maksud ayat jelas dan lengkap. Walau bagaimanapun, kata kerja tidak transitif “tinggal” dapat juga diikuti oleh frasa sendi nama, seperti di Seremban.

Kata kerja tidak transitif “berasa” dapat juga diikuti oleh kata adjektif pelengkap atau kata kerja pelengkap yang wajib. Ertinya, kata kerja “berasa” tidak dapat menjadi predikat yang lengkap tanpa diikuti oleh kata adjektif atau kata kerja tertentu. Walau bagaimanapun, kata adjektif atau kata kerja tersebut juga sekali gus menjadi penerang bagi kata dasar “rasa” dalam kata kerja “berasa”. Sila lihat contoh yang berikut:

Dalam kelompok ayat 4, kata adjektif bangga, sedih dan gembira merupakan penerang kata dasar nama “rasa” yang sekali gus menjadi pelengkap kata kerja tidak transitif “berasa”. Dalam kelompok ayat 5, kata kerja teruja, terkejut dan terperanjat merupakan penerang kata dasar nama “rasa” yang sekali gus menjadi pelengkap kata kerja tidak transitif “berasa”.

Pelengkap juga meliputi frasa sendi nama. Sila lihat contoh yang berikut:

Dalam kelompok ayat 6 di atas, sendi nama pelengkap di Seremban, di kedai itu, di Indonesia, di Sarawak dan di Australia menjadikan maksud ayat lengkap. Walau bagaimanapun, kata kerja tidak transitif “berada” tidak perlu diikuti oleh pelengkap jika maksudnya ialah “berharta atau kaya”. Sila lihat contoh yang berikut:

Dalam kelompok ayat 7, frasa sendi nama yang menyusuli kata kerja tidak transitif berpangkalkan sendi nama “ke” dan “dari”. Walau bagaimanapun, kata kerja tidak transitif “berasal” tidak perlu diikuti oleh pelengkap jika maksudnya ialah “berbangsa atau berketurunan baik-baik”. Sila lihat contoh yang berikut:

Ada juga sesetengah kata kerja tidak transitif yang dapat diikuti oleh klausa pancangan komplemen. Sila lihat contoh yang berikut:

10b.  Dia beranggapan bahawa tindakan itu tidak wajar.

10c.  Dia berpendirian bahawa budi bahasa amat penting.

Dalam kelompok ayat 10, klausa pancangan komplemen bahawa dia betul, bahawa tindakan itu tidak wajar dan bahawa budi bahasa amat penting bagi menjadikan maksud ayat lengkap. Dalam ayat 11, klausa komplemen untuk (dia) ke Ipoh menjadikan maksud ayat lengkap.

Pelengkap juga meliputi frasa pancangan keterangan. Sila lihat contoh yang berikut:

12.  Dia berharap semoga kawannya berjaya.

Dalam ayat 12, klausa pancangan keterangan harapan semoga kawannya berjaya menjadikan maksud ayat lengkap.

Selain pelengkap wajib, ada juga pelengkap yang tidak wajib. Sila lihat contoh yang berikut:

Bagi ayat kelompok 13 dan 14, pelengkap bola dan muzik menjadikan maksud ayat lebih khusus dan lebih jelas tetapi kehadirannya selepas kata kerja tidak transitif bersifat opsyenal.

Oleh sebab hubungan antara kata kerja tidak transitif dengan pelengkap amat rapat, kedua-duanya mesti dikedepankan bersama-sama dalam ayat songsang. Sila lihat contoh yang berikut:

17c.  *Bahawa dia betul dia berpendapat.


DBP Bantu TVS Perkasakan Penulisan Rencana dan Berita

Untuk mendapatkan maklumat terkini, ikuti kami melalui Telegram

Kuching – Penulisan rencana dan berita yang baik bukan sahaja akan meningkatkan imej wartawan itu sendiri, malah melibatkan imej seluruh organisasi. Oleh itu, kaedah atau teknik penulisan yang betul dapat digunakan oleh sesebuah stesen televisyen sebagai satu daripada cara mendorong para wartawannya berkongsi pengalaman dan pengetahuan dalam dunia kewartawanan, terutamanya dalam bidang penulisan.

Sehubungan dengan itu, bagi tujuan tersebut, Dewan Bahasa dan Pustaka Cawangan Sarawak (DBPCS) dengan kerjasama TVS telah mengadakan Bengkel Penulisan Rencana dan Berita, khusus untuk wartawan di TVS. Tujuan bengkel ini diadakan sebagai satu daripada usaha untuk membantu memantapkan lagi teknik penulisan dalam kalangan wartawan di sini, melalui penggunaan bahasa kebangsaan dengan betul (ejaan dan tatabahasa) dan berkualiti, terutamanya dalam penyediaan teks untuk rencana dan berita.

Melalui bengkel ini, para peserta dapat memahami teknik penulisan rencana dan berita dengan baik, seperti yang diamalkan oleh para pengamal media yang lain. Para peserta juga dapat menguasai cara menulis gaya rencana dan berita yang berkualiti sebagai bahan siaran, selain dapat merancang titik temu rencana atau berita yang akan muncul, serta bagaimana hasil penulisan itu dapat menarik perhatian masyarakat.

Bengkel selama sehari ini dibimbing oleh Encik Mohamad Faizal Jamil, Munsyi Dewan (Sastera), yang dibantu oleh Puan Intan Nur Izzati Shabri dari Unit Pembinaan Bakat, DBPCS.

TVS (dahulunya dikenali sebagai TV Sarawak) merupakan saluran televisyen linear yang menyediakan berita dan pengaturcaraan, khususnya dari wilayah Sarawak ke negeri lain di Malaysia. TVS dimiliki sepenuhnya oleh Sarawak Media Group (SMG) Sdn. Bhd., yang ditubuhkan secara rasmi pada 10 April 2018.

Kini saluran TVS boleh ditonton oleh masyarakat di seluruh negara menerusi saluran 122 di myFreeview. Kesemua kandungan rancangan, format penyiaran dan pengaturcaraan saluran dikendalikan oleh pihak SMG sendiri. Atas keperluan inilah pihak TVS memerlukan sebuah program bimbingan penulisan, terutamanya yang melibatkan pelaporan rencana dan berita bagi tujuan siarannya, sama ada melalui televisyen atau media sosial.

Program ini juga merupakan susulan daripada kesinambungan kunjungan hormat Encik Abang Haliman Haji Abang Julai, Pengarah DBPCS kepada Encik Sarbini Haji Hamdan dan Encik Rizal Zulkapli, Ketua Pegawai Eksekutif SMG, pada 2 Disember 2022 yang lalu.

Pada masa akan datang, kedua-dua pihak akan terus merancang beberapa program kerjasama, terutamanya dari aspek penulisan, bahasa dan sastera. Dalam bengkel yang sama juga, beberapa buah novel karya penulis tempatan Sarawak turut diserahkan kepada pihak TVS untuk dipilih dan diangkat menjadi skrip drama atau filem sebagai bahan siaran untuk masyarakat.